Proposta għal REGOLAMENT TAL-PARLAMENT EWROPEW U TAL-KUNSILL dwar dispożizzjonijiet speċifiċi għall-appoġġ mill-Fond Ewropew għall-Iżvilupp Reġjonali għall-għan ta’ kooperazzjoni territorjali Ewropea /* KUMM/2011/0611 finali - 2011/0273 (COD) */





{SEC(2011) 1138 final} {SEC(2011) 1139 final} MEMORANDUM SPJEGATTIV 1. KUNTEST TAL-PROPOSTA Fid-29 ta’ Ġunju 2011, il-Kummissjoni adottat proposta għall-qafas finanzjarju multiannwali li jmiss għall-perjodu 2014-2020: baġit għat-twettiq tal-istrateġija Ewropa 2020. Fil-proposta tagħha, il-Kummissjoni ddeċidiet li l-politika ta’ koeżjoni għandha tibqa’ element essenzjali tal-pakkett finanzjarju li jmiss u enfasizzat ir-rwol importanti tagħha fit-twettiq tal-istrateġija Ewropa 2020. Il-Kummissjoni pproponiet numru ta’ bidliet importanti fil-mod kif il-politika ta’ koeżjoni hija mfassla u tiġi implimentata. Il-konċentrazzjoni ta’ finanzjament fuq numru iżgħar ta’ prijoritajiet konnessi b’mod aħjar mal-Istrateġija Ewropa 2020, l-iffukar fuq riżultati, il-monitoraġġ tal-progress lejn l-ilħuq ta' għanijiet li dwarhom ikun intlaħaq ftehim, iż-żieda tal-użu ta' kundizzjonalitajiet u s-simplifikazzjoni tat-twettiq huma xi wħud mill-karatteristiċi ewlenin tal-proposta. Dan ir-Regolament jistabbilixxi d-dispożizzjonijiet ġenerali li jamministraw il-Kooperazzjoni Territorjali Ewropea. Huwa jiddependi mix-xogħol magħmul sa mill-pubblikazzjoni tar-Raba’ Rapport ta’ Koeżjoni f’Mejju 2007 li ddeskriva fil-qosor l-isfidi ewlenin li r-reġjuni se jkollhom iħabbtu wiċċhom magħhom fid-deċennji li ġejjin u nieda d-dibattitu dwar il-politika ta’ koeżjoni tal-ġejjieni. Fid-9 ta’ Novembru 2010, il-Kummissjoni adottat il-Ħames Rapport ta’ Koeżjoni li pprovda analiżi ta’ tendenzi soċjali u ekonomiċi u ddeskriva fil-qosor l-orjentazzjonijiet għall-politika ta’ koeżjoni tal-ġejjieni. Il-politika ta' koeżjoni hija l-istrument prinċipali ta' investiment għall-appoġġ tal-prijoritajiet prinċipali tal-Unjoni kif minsuġa fl-Istrateġija Ewropa 2020. Hija tagħmel dan billi tiffoka fuq il-pajjizi u r-reġjuni fejn il-bżonnijiet huma l-ikbar. Wieħed mill-ikbar suċċessi tal-UE kienet il-kapaċità tagħħa li tgħolli l-istandards tal-għixien għaċ-ċittadini kollha. Dan twettqu mhux biss billi tgħin lill-Istati Membri u r-reġjuni iżjed foqra sabiex jiżviluppaw iżda wkoll permezz tar-rwol tagħha fl-integrazzjoni tas-Suq Uniku li d-daqs tiegħu jipproduċi swieq u ekonomiji ta’ skala għall-partijiet kollha tal-UE, kemm dawk għonja kif ukoll dawk foqra, il-kbar u ż-żgħar. L-evalwazzjoni tal-Kummissjoni tal-infiq tal-imgħoddi tal-politika ta’ koeżjoni wriet ħafna eżempji ta’ valur miżjud u investiment għall-iżvilupp u l-ħolqien ta' impjiegi li ma kinux ikunu possibbli mingħajr l-appoġġ tal-baġit tal-UE. Madankollu, ir-riżultati juru wkoll l-effetti ta’ dispersjoni u n-nuqqas ta’ prijoritizzazzjoni. Fi żmien meta l-flus pubbliċi huma skarsi u meta l-investiment għat-titjib tal-iżvilupp huwa meħtieġ iżjed minn qatt qabel, il-Kummissjoni ddecidiet li tipproponi tibdil importanti fil-politika ta' koeżjoni. Il-proposta hija parti mill-pakkett leġiżlattiv tal-politika ta’ koeżjoni għall-perjodu 2014-2020. Il-Kooperazzjoni Territorjali Ewropea hija waħda mill-miri tal-politika ta’ koeżjoni u tipprovdi qafas għall-implimentazzjoni ta’ azzjonijiet konġunti u skambji politiċi bejn atturi nazzjonali, reġjonali u lokali minn Stati Membri differenti. Dan huwa ta’ importanza ikbar meta wieħed iqis li l-isfidi li qegħdin iħabbtu wiċċhom magħhom l-Istati Membri u r-reġjuni qegħdin jaqsmu dejjem iżjed il-konfini nazzjonali / reġjonali u jeħtieġu azzjoni konġunta u kooperattiva fil-livell territorjali xieraq. Għalhekk il-Kooperazzjoni Territorjali Ewropea tista’ tipprovdi wkoll kontribut importanti sabiex tinkoraġġixxi l-għan ġdid tat-Trattat ta’ koeżjoni territorjali. Il-kooperazzjoni Territorjali Ewropea hija ta’ valur partikolari minħabba li: · Il-problemi transkonfinali jistgħu jiġu solvuti bl-iżjed mod effikaċi bil-kooperazzjoni tar-reġjuni kollha kkonċernati sabiex jiġu evitati kostijiet sproporzjonati għal xi wħud, u l-parassitiżmu min-naħa ta’ oħrajn (pereżempju t-tniġġis ambjentali transkonfinali). · Il-kooperazzjoni tista’ tipprovdi mekkaniżmu effikaċi għall-kondiviżjoni tal-prattika tajba u t-tagħlim dwar it-tixrid tal-għarfien (pereżempju t-titjib tal-kompetittività). · Il-kooperazzjoni tista’ tiżgura li soluzzjoni għal problema speċifika ssir iżjed effikaċi minħabba l-ekonomiji ta’ skala u l-ilħuq ta’ massa kritika (it-twaqqif ta’ raggruppamenti sabiex jiġu mħeġġa r-riċerka u l-innovazzjoni). · Il-governanza tista’ titjieb bħala riżultat ta’ koordinazzjoni tal-politiki, l-azzjonijiet u l-investimenti tas-settur fuq skala transkonfinali u transnazzjonali. · Ir-relazzjonijiet mal-ġirien tal-UE permezz ta’ programmi ta’ kooperazzjoni fuq il-konfini esterni tal-UE jistgħu jikkontribwixxu għas-sigurtà u l-istabbiltà, u relazzjonijiet li jkunu ta’ benefiċċju reċiproku. · F’ċerti kuntesti bħall-baċini tal-baħar u r-reġjuni kostali, il-kooperazzjoni u l-azzjoni transnazzjonali huma indispensabbli għall-appoġġ tal-iżvilupp, l-impjiegi u l-ġestjoni bbażata fuq ekosistema. L-orjentazzjonijiet tal-politika komprensiva għal politika ta’ koeżjoni tal-ġejjieni huma applikabbli wkoll fil-kuntest tal-Kooperazzjoni Territorjali Ewropea. Għalhekk ir-regolament propost jinkludi l-allinjament mal-istrateġija Ewropa 2020, elementi għaż-żieda tal-effikaċja tal-interventi tal-Fondi u approċċ ġenerali simplifikat għall-implimentazzjoni. 2. RIŻULTATI TA' KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT 2.1. Konsultazzjoni u parir espert Dan ir-regolament huwa bbażat fuq konsultazzjonijiet estensivi mal-partijiet interessati, inklużi l-Istati Membri, ir-reġjuni u l-imsieħba soċjali u ekonomiċi. Il-konsultazzjoni pubblika dwar il-Konklużjonijiet tal-Ħames Rapport ta’ Koeżjoni saret bejn it-12 ta’ Novembru 2010 u l-31 ta’ Jannar 2011. Waslu total ta’ 444 kontribut. Fost dawk li wieġbu kien hemm l-Istati Membri, l-awtoritajiet reġjonali u lokali, l-imsieħba soċjali, organizzazzjonijiet ta’ interess Ewropew, organizzazzjonijiet nongovernattivi, ċittadini u partijiet interessati oħra. Il-konsultazzjoni pubblika għamlet numru ta' mistoqsijiet dwar il-ġejjieni tal-politika ta' koeżjoni. Sommarju tar-riżultati ġie ppubblikat fit-13 ta’ Mejju 2011[1]. Bħala input intużaw ir-riżultati tal-evalwazzjonijiet ex-post imwettqa fuq il-programmi INTERREG 2000-2006[2], ir-“Rapport dwar l-għan 3”[3] tal-parlament u medda wiesgħa ta’ studji u pariri esperti pereżempju permezz tal-programm INTERACT. Ġie pprovdut ukoll parir espert permezz tal-Grupp ta’ Livell Għoli li jagħti riflessjoni dwar il-Politika ta’ Koeżjoni tal-ġejjieni, kompost minn amministrazzjonijiet nazzjonali, li għamel żewġ laqgħat b’diskussjonijiet iżjed speċifiċi dwar il-Kooperazzjoni Territorjali Ewropea. Ir-riżultati tal-konsultazzjoni pubblika dwar il-ħames rapport ta’ koeżjoni juru kunsens wiesgħa dwar il-valur miżjud għoli tal-Kooperazzjoni Territorjali Ewropea. Madankollu, hemm sejħiet għal iżjed standardizzazjoni ta’ regoli u proċeduri madwar l-Istati Membri[4]. Numru ta’ kontributi tal-Istati Membri jenfasizzaw ukoll il-ħtieġa ta’ regolament separat jew qafas legali separat sabiex il-programmi ta’ kooperazzjoni jindirizzaw aħjar il-kuntest multinazzjonali[5]. Punt ewlieni mill-evalwazzjoni ex post huwa li l-programmi ta’ kooperazzjoni territorjali mhux dejjem jiffukaw fuq numru limitat ta’ suġġetti prijoritarji, iżda pjuttost jadottaw strateġiji ta’ intervent wiesgħa, b’riżultat li jkun diffiċli li jintlaħqu impatti identifikabbli b’mod ċar[6]. Rakkomandazzjoni ewlenija oħra tirrigwarda l-ħtieġa li tiġi stabbilita interazzjoni iżjed proattiva u li tibqa’ għaddejja mal-programmi ta’ Konverġenza u Kompetittività u programmi oħra ta’ kooperazzjoni territorjali li joperaw fil-qasam tal-programm, sabiex jiġu żgurati l-komplementarjetà, il-koordinazzjoni u s-sinerġiji. L-evalwazzjoni tirrakkomanda b’mod espliċitu li jiġi żviluppat approċċ iżjed komplementari u integrat għall-perjodu ta’ wara l-2013[7]. Bl-istess mod, fil-Grupp ta’ Livell Għoli l-esperti enfasizzaw il-ħtieġa għal iżjed koordinazzjoni u ffukar strateġiku, kemm fil-livell ta’ politika ġenerali kif ukoll f'dak ta’ programmi individwali[8]. Huma indikaw ukoll li għandu jkun hemm konnessjonijiet imsaħħa mal-programmi ta’ Konverġenza u Kompetittività u ssuġġerew dispożizzjonijiet regolatorji speċifiċi dwar il-kooperazzjoni territorjali u l-armonizzazzjoni ġenerali ta’ regoli applikabbli u s-simplifikazzjoni[9]. Ir-rapport parlamentari enfasizza l-ħtieġa li l-Kooperazzjoni Territorjali Ewropea tiġi integrata aħjar fil-livelli kollha tal-ippjanar strateġiku, li l-programmazzjoni bejn il-programmi ta’ kooperazzjoni u dawk reġjonali tiġi kkoordinata aħjar u li l-implimentazzjoni tiġi simplifikata permezz ta’ regolament separat għal kooperazzjoni sabiex l-ispeċifitajiet jiġu riflessi aħjar[10]. 2.2. Valutazzjoni tal-impatt L-opzjonijiet valutati fil-valutazzjoni tal-impatt jirrigwardaw it-titjib tal-iffukar strateġiku u tal-koordinazzjoni bejn il-programmi ta’ kooperazzjoni u dawk reġjonali. L-opzjonijiet ikkunsidrati kienu jinkludu l-kontinwazzjoni tal-istatus quo (prijoritajiet wiesgħa, l-ebda konnessjoni formali bejn il-programmi ta’ kooperazzjoni u dawk reġjonali), xenarju ffukat fuq il-konċentrazzjoni u l-integrazzjoni tematika tal-kooperazzjoni fil-qafas strateġiku ġenerali (numru limitat ta’ objettivi tematiċi li l-programmi transkonfinali u transnazzjonali jkunu jistgħu jagħżlu, l-integrazzjoni ta’ aspetti ta’ kooperazzjoni fil-Qafas Strateġiku Komuni u l-Kuntratt ta’ Sħubija) u finalment xenarju li jkun jista' jintegra b'mod sħiħ aspetti ta’ koordinazzjoni fil-programmi reġjonali mingħajr il-ħtieġa għal programmi ta’ kooperazzjoni separati. It-tieni opzjoni intgħażlet bħala dik preferuta billi se tiżgura ffukar aħjar fuq il-prijoritajiet Ewropej, issaħħaħ il-loġika tal-intervent tal-programm u tiżgura konnessjoni u koerenza itjeb mal-programmi reġjonali. Bħala riżultat tal-konsultazzjonijiet u l-valutazzjoni tal-impatt imwettqa u l-input riċevut, il-proposta leġiżlattiva għar-Regolament dwar id-Dispożizzjonijiet Komuni tipprevedi integrazzjoni soda tal-Kooperazzjoni Territorjali Ewropea kemm fil-Qafas Strateġiku Komuni u l-kuntratt ta’ Sħubija kif ukoll fil-proċeduri relatati ta' rapportar. Barra dan, l-elementi dwar il-koerenza bejn il-programmi reġjonali u dawk ta' kooperazzjoni li joperaw fl-istess qasam huma parti mid-dokumenti ta' programmazzjoni. Dan se jtejjeb il-koerenza u l-politika ta’ koeżjoni b’mod ġenerali. Sabiex jiġi pprovdut qafas imfassal b’mod iżjed speċifiku għall-programmi ta' kooperazzjoni, qed jiġi propost regolament separat għall-programmi ta' kooperazzjoni Territorjali Ewropea. Dan ir-regolament jinkludi dispożizzjonijiet dwar il-konċentrazzjoni tematika u iktar iffukar fuq ir-riżultati kif ukoll numru ta' elementi ta' simplifikazzjoni (ara hawn taħt). 3. ELEMENTI LEGALI TAL-PROPOSTA L-Artikolu 174 tat-Trattat dwar il-Funzjonament tal-Unjoni Ewropea (TFUE) jeżiġi azzjoni min-naħa tal-Unjoni Ewropea sabiex issaħħaħ il-koeżjoni ekonomika, soċjali u territorjali tagħha u tippromwovi żvilupp ġenerali armonizzat billi tnaqqas id-differenzi bejn il-livelli ta’ żvilupp tar-reġjuni u tippromwovi l-iżvilupp fir-reġjuni li huma inqas favoriti. L-għan tal-koeżjoni ekonomika, soċjali u territorjali jiġi promoss permezz ta' tliet fondi tal-UE. Kif stipulat fl-Artikolu 176 tat-TFUE, l-għan tal-FEŻR huwa li jippromwovi l-iżvilupp u l-aġġustament strutturali tar-reġjuni li jkunu għadhom lura u tar-reġjuni industrijali li jkunu sejrin lura. L-Artikolu 174 tat-TFUE jiddikjara li għandha tingħata attenzjoni partikolari liż-żoni rurali, iż-żoni affettwati mit-tranżizzjoni industrijali, u r-reġjuni li jsofru minn żvantaġġi naturali jew demografiċi serji u permanenti bħar-reġjuni tat-Tramuntana mbiegħad b’densità ta’ popolazzjoni baxxa ħafna u r-reġjuni tal-gżejjer, dawk transkonfinali u tal-muntanja. L-Artikolu 349 tat-TFUE jiddikjara li għandhom jiġu adottati miżuri speċifiċi sabiex tiġi kkunsidrata s-sitwazzjoni strutturali soċjali u ekonomika għar-reġjuni l-aktar imbiegħda, li hija aggravata minn ċerti karatteristiċi speċifiċi li jrażżnu b'mod serju l-iżvilupp tagħhom. Il-miżuri speċifiċi għandhom jinkludu kundizzjonijiet ta’ aċċess għall-fondi strutturali. Qed jiġi propost regolament separat sabiex il-Kooperazzjoni Territorjali Ewropea tikkunsidra aħjar il-kuntest ta’ multi-pajjiżi tal-programmi u tagħmel dispożizzjonijiet iżjed speċifiċi għal programmi u operazzjonijiet ta’ kooperazzjoni, kif ġie mitlub minn numru kbir ta’ partijiet interessati. Il-proposta tistabbilixxi l-ambitu tal-Fond Ewropew għall-Iżvilupp Reġjonali rigward l-għan tal-Kooperazzjoni Territorjali Ewropea. Hija tiddefinixxi l-għanijiet prijoritarji u l-organizzazzjoni tal-FEŻR, il-kriterji ta’ eliġibbiltà, ir-riżorsi finanzjarji disponibbli u l-kriterji għall-allokazzjoni tagħhom. Hija tistabbilixxi wkoll l-arranġamenti tal-implimentazzjoni, inklużi dispożizzjonijiet għall-ġestjoni u l-kontroll finanzjarji. Kemm ir-regolament dwar ir-Regoli dwar id-Dispożizzjonijiet Komuni kif ukoll ir-regolament tal-FEŻR japplikaw soġġetti għad-dispożizzjonijiet speċifiċi li hemm f’dan ir-regolament. Kemm l-istrument leġiżlattiv, kif ukoll it-tip ta’ miżura (jiġifieri finanzjament) huma definiti fit-TFUE, li jipprovdi l-bażi legali għall-Fondi Strutturali, u jiddikjara li l-kompiti, l-għanijiet prijoritarji u l-organizzazzjoni tal-Fondi Strutturali għandhom jiġu definiti fir-regolamenti. Kif indikat hawn fuq, il-proposta sabiex ikun hemm regolament separat hija ġustifikata billi d-dispożizzjonijiet ġenerali li japplikaw għall-Fondi u r-regolament tal-FEŻR jeħtieġ li jkunu tradotti għal kuntest ta’kooperazzjoni. 4. IMPLIKAZZJONI BAĠITARJA Il-proposta tal-Kummissjoni għall-Qafas Finanzjarju Multiannwali tipprevedi ammont ta’ EUR 376 biljun għall-koeżjoni ekonomika, soċjali u territorjali għall-perjodu 2014-2020. Baġit propost 2014-2020 || EUR biljuni Reġjuni inqas żviluppati Reġjuni ta’ tranżizzjoni Reġjuni iżjed żviluppati Kooperazzjoni territorjali Fond ta’ koeżjoni Allokazzjoni żejda għar-reġjuni l-aktar imbiegħda u dawk b’popolazzjoni baxxa || 162,6 39 53,1 11,7 68,7 0,926 Il-Faċiltà Nikkollegaw l-Ewropa għat-trasport, l-enerġija u l-ICT || EUR 40 biljun (b’EUR 10 biljun addizzjonali mwarrba għal dan il-għan ġewwa l-Fond ta’ Koeżjoni) *Il-figuri kollha humafi prezzijiet kostanti tal-2011 Ir-regolament propost jistabbilixxi l-qsim tal-finanzjament maħsub għall-Kooperazzjoni Territorjali bejn il-komponenti differenti ta’ kooperazzjoni kif ġej: (a) 73,24 % (jiġifieri, total ta’ EUR 8 569 000 003) għall-kooperazzjoni transkonfinali; (b) 20,78 % (jiġifieri, total ta’ EUR 2 431 000 001) għall-kooperazzjoni transnazzjonali; (c) 5,98 % (jiġifieri, total ta’ EUR 700 000 000) għall-kooperazzjoni interreġjonali; 5. SOMMARJU TAL-KONTENUT TAR-REGOLAMENT L-għan ta’ regolament separat għall-KTE (Kooperazzjoni Territorjali Ewropea) huwa li jippermetti preżentazzjoni iktar ċara tal-ispeċifitajiet tal-KTE sabiex tiġi faċilitata l-implimentazzjoni, billi t-terminoloġija tista’ tiġi adattata b’mod dirett għall-kuntest ta’ multi-pajjiżi tal-programmi ta’ kooperazzjoni. Għalhekk fejn meħtieġ il-proposta tagħmel referenzi għall-parteċipazzjoni ta’ pajjiżi terzi sabiex tirrifletti aħjar ir-realtà tal-kooperazzjoni. Tinkludi wkoll iżjed referenzi sistematiċi għar-rwol li r-Raggruppamenti Ewropej ta’ Kooperazzjoni Territorjali (REKT) jista' jkollhom f'kuntest ta' kooperazzjoni. Ir-regolament jistabbilixxi l-ambitu tal-FEŻR rigward l-għan tal-kooperazzjoni territorjali Ewropea. Il-proposta tistabbilixxi r-riżorsi finanzjarji disponibbli għal kull linja ta’ żvilupp u l-kriterji għall-allokazzjoni tagħhom lill-Istati Membri. Dan jinkludi wkoll il-kontinwazzjoni tal-mekkaniżmu għat-trasferiment ta' riżorsi għall-attivitajiet ta' kooperazzjoni fil-konfini esterni tal-Unjoni, li għandhom jiġu appoġġjati taħt l-Istrument Ewropew ta’ Viċinat u Sħubija u l-istrument għall-Assistenza ta' Qabel l-Adeżjoni. Għandhom jiġu promossi s-sinerġiji u l-komplementarjetà bejn il-programmi taħt l-għan tal-Kooperazzjoni Territorjali Ewropea u l-programmi ffinanzjati taħt strumenti esterni. Element ġdid fil-proposta huma d-dispożizzjonijiet dwar il-konċentrazzjoni tematika u l-prijoritajiet ta’ investiment. Dan għandu jiġi kkunsidrat fil-kuntest ġenerali tat-titjib tal-iffukar strateġiku tal-programmi u l-orjentazzjoni tar-riżultati tagħhom. Il-programmi jistgħu jagħżlu numru limitat ta’ prijoritajiet minn menu tematiku bi prijoritajiet korrispondenti ta’ investiment, biexb’hekk jiġi żgurat l-iffukar fuq prijoritajiet u interventi Ewropej fejn il-kooperazzjoni trendi l-ikbar valur miżjud. Barra dan, il-kriterji tal-għażla ġew definiti b’mod iżjed strett sabiex jiġi żgurat li l-finanzjament jingħata lill-operazzjonijiet li jkunu ġenwinament konġunti. Il-programmi se jinkludu wkoll qafas ta’ prestazzjoni li jiddefinixxi avvenimenti importanti speċifiċi għall-programm li jippermettu l-valutazzjoni tal-progress fl-implimentazzjoni. Fil-perjodu ta’ programmazzjoni 2007-2013 tfaċċaw forom ġodda ta’ kooperazzjoni territorjali, tweġibiet imfassla apposta sabiex jindirizzaw sfidi makroreġjoali. Fuq talba tal-Kunsill Ewropew, żewġ strateġiji makroreġjonali ġew ippreparati mill-Kummissjoni għall-Baħar Baltiku u r-Reġjuni tad-Danubju rispettivament[11]. Barra dan, komponent sinifikanti tal-Politika Marittima Integrata jikkonċerna l-approċċ sistematiku għal azzjoni politika integrata taħt politiki marittimi u kostali fil-kuntest ta’ baċini marittimi u ekosistemi. L-istrateġiji makroreġjonali u tar-reġjuni marittimi huma strumenti integrati b’bażi wiesgħa li jkopru bosta Stati Membri u reġjuni li jiffukaw fuq l-allinjament ta’ politiki u finanzjament sabiex iżidu l-koerenza tal-politika u l-impatt ġenerali tal-infiq pubbliku. Billi huwa possibbli li jkun hemm sovrappożizzjoni bejn makroreġjuni eżistenti u tal-ġejjieni, baċini marittimi u żoni ta’ programmi transnazzjonali, ir-regolament propost jipprevedi b’mod espliċitu li l-kooperazzjoni transnazzjonali tista’ tappoġġja wkoll l-iżvilupp u l-implimentazzjoni tal-istrateġiji makroreġjonali u tal-programmi tal-baċini marittimi (inkluż dawk stabbiliti fuq il-konfini esterni tal-UE). Il-modalitajiet tal-implimentazzjoni ġew simplifikati għall-programmi ta’ kooperazzjoni. L-għadd ta' awtoritajiet involuti fl-implimentazzjoni tal-programm tnaqqset u r-rwoli u r-responsabbiltajiet kienu klarifikati ulterjorment. Ir-rekwiżiti tal-kontenut għall-programmi ta' koperazzjoni u r-rapporti ta' implimentazzjoni ġie preċiżat iktar sabiex jitnaqqas il-piż amministrattiv għall-awtoritajiet tal-programm. Ġew definiti indikaturi komuni sabiex jinkludu aħjar l-eżiti ta’ u tiżdied l-orjentazzjoni ġenerali fuq ir-riżultati. Il-proposta tipprevedi iżjed armonizzazzjoni tar-regoli. Ir-regoli tal-eliġibbiltà jew se jiġu ffissati fil-livell tal-UE jew mill-Kumitat ta’ Monitoraġġ għall-programm b’mod ġenerali. Ir-regoli nazzjonali japplikaw biss fin-nuqqas ta’ regoli bħal dawn. Dan se jiffaċilita wkoll approċċ konġunt fit-twettiq tal-verifika u l-awditjar tal-ġestjoni mill-awtorità tal-awditjar u b'hekk isir kontribut għal iktar armonizzazzjoni f'dan il-qasam. Finalment, estensjoni tal-iskadenza għar-regola tad-diżimpenn u dispożizzjonijiet speċifiċi għall-applikazzjoni tar-regoli dwar l-għajnuna mill-Istati u l-konverżjoni ta’ valuti barranin fl-Euro se jiffaċilitaw iżjed l-implimentazzjoni tal-programm. 2011/0273 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar dispożizzjonijiet speċifiċi għall-appoġġ mill-Fond Ewropew għall-Iżvilupp Reġjonali għall-għan ta’ kooperazzjoni territorjali Ewropea IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 178 tiegħu, Wara li kkunsidraw il-proposta mill-Kmmissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[12], Wara li kkunsidraw l-opinjoni tal-Kumitat tar-Reġjuni[13], Filwaqt li jaġixxu skont il-proċedura leġiżlattiva ordinarja, Billi: (1) L-Artikolu 176 tat-Trattat jipprovdi li l-Fond Ewropew għall-Iżvilupp Reġjonali (FEŻR) huwa maħsub sabiex jgħin sabiex jikkoreġi l-iżbilanċ ewlieni fl-Unjoni. Skont l-Artikolu 174 tat-Trattat, il-FEŻR jikkontribwixxi għat-tnaqqis fid-diverġenzi bejn il-livelli ta’ żvilupp tar-reġjuni varji u r-ritard tar-reġjuni li huma inqas favoriti, li fosthom għandha tingħata attenzjoni partikolari lir-reġjuni li jsofru minn żvantaġġi naturali jew demografiċi serji u permanenti bħar-reġjuni tal-gżejjer, dawk transkonfinali u tal-muntanji. (2) Id-dispożizzjonijiet komuni mal-FEŻR, il-Fond Soċjali Ewropew (il-'Fondi Strutturali') u l-Fond ta' Koeżjoni (flimkien mal-'Fondi Strutturali': il-'Fondi') huma stabbiliti fir-Regolament (UE) Nru […]/2012 ta’ […] li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Ewropew Marittimu u għas-Sajd koperti mill-Qafas Strateġiku Komuni u li jistabbilixxi dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta’ Koeżjoni u li jirrevoka r-Regolament (KE) Nru 1083/2006[14] [Regolament dwar id-Dispożizzjonijiet Komuni - CPR]. Dispożizzjonijiet speċifiċi li jikkonċernaw it-tip ta’ attivitajiet li jistgħu jiġu ffinanzjati mill-FEŻR taħt l-għanijiet definiti f’dak ir-Regolament (UE) Nru/2012 tal-Parlament Ewropew u tal-Kunsill dwar il-Fond Ewropew għall-Iżvilupp Reġjonali u li jirrevoka r-Regolament (KE) Nru 1080/2006[15] [Regolament FEŻR] huma stabbiliti f'dak ir-Regolament. Dawk ir-Regolamenti mhumiex adattati kompletament għall-ħtiġijiet speċifiċi tal-għan ta’ kooperazzjoni territorjali Ewropea, fejn jikkoperaw mill-anqas żewġ Stati Membri jew Stat Membru wieħed u pajjiż terz. Għalhekk huwa meħtieġ li jiġu stabbiliti dispożizzjonijiet speċifiċi għall-għan ta’ kooperazzjoni territorjali Ewropea dwar l-ambitu u l-kopertura ġeografika, ir-riżorsi finanzjarji, il-prijoritajiet u l-konċentrazzjoni ta' investiment, il-programmazzjoni, il-monitoraġġ u r-reviżjoni, l-assistenza teknika, l-appoġġ u l-eliġibbiltà finanzjarji, il-ġestjoni, il-kontroll u l-akkreditazzjoni, u l-ġestjoni finanzjarja. (3) Sabiex iżidu l-valur miżjud tal-politika ta’ koeżjoni tal-Unjoni, id-dispożizzjonijiet speċifiċi għandhom iwasslu għal simplifikazzjoni konsiderevoli fuq il-livelli kollha involuti: il-benefiċjarji, l-awtoritajiet tal-programm, l-Istati Membri u l-pajjiżi terzi parteċipanti, kif ukoll il-Kummissjoni. (4) Skont l-għan tal-kooperazzjoni territorjali Ewropea, il-FEŻR jappoġġja l-kooperazzjoni transkonfinali, transnazzjonali u interreġjonali. (5) Il-kooperazzjoni transkonfinali għandha timmira sabiex issolvi sfidi komuni identifikati b’mod konġunt fir-reġjuni tal-konfini (bħal aċċessibbiltà limitata, ambjent tan-negozju mhux xieraq, in-nuqqas ta’ netwerks fost l-amministrazzjonijiet lokali u reġjonali, riċerka u innovazzjoni u l-użu ta’ informazzjoni u teknoloġiji tal-informazzjoni, it-tniġġis ambjentali, il-prevenzjoni ta’ riskji, attitudnijiet negattivi lejn iċ-ċittadini tal-pajjiżi tal-viċinat) u tisfrutta l-potenzjalitajiet mhux sfruttati fiż-żona tal-konfini (l-iżvilupp ta’ faċilitajiet u raggruppamenti għar-riċerka u l-innovazzjoni transkonfinali, l-integrazzjoni transkonfinali tas-suq tax-xogħol, il-kooperazzjoni fost l-universitajiet jew ċentri tas-saħħa), waqt li ttejjeb il-proċess ta’ kooperazzjoni għall-fini tal-iżvilupp armonjuż ġenerali tal-Unjoni. Fil-każ ta' programm transkonfinali bejn l-Irlanda ta' Fuq u l-kontei fuq il-konfini tal-Irlanda f'appoġġ għall-paċi u r-rikonċiljazzjoni, il-FEŻR għandu jikkontribwixxi wkoll għall-promozzjoni tal-istabbilitàsoċjali u ekonomika fir-reġjuni kkonċernati, notevolment permezz ta' azzjonijiet għall-promozzjoni tal-koeżjoni bejn il-komunitajiet. (6) Il-kooperazzjoni transnazzjonali għandu jkollha l-għan li ssaħħaħ il-kooperazzjoni permezz ta’ azzjonijiet li jwasslu għal żvilupp territorjali integrat konness mal-prijoritajiet tal-politika ta’ koeżjoni tal-Unjoni. (7) Il-kooperazzjoni interreġjonali għandu jkollha l-għan li ssaħħaħ l-effikaċja tal-politika ta’ koeżjoni billi tħeġġeġ l-iskambju ta’ esperjenzi bejn ir-reġjuni sabiex ittejjeb id-disinn u l-implimentazzjoni tal-programmi operazzjonali taħt l-għan ta’ Investiment għat-tkabbir u l-impjiegi. Hija għandha, b'mod partikolari, tħeġġeġ il-kooperazzjoni bejn raggruppamenti innovattivi ta' riċerka intensiva u l-iskambji bejn riċerkaturi u istituzzjonijiet ta’ riċerka, abbażi tar-“Reġjuni tal-Għarfien” u l-“Potenzjal ta’ riċerka fir-reġjuni ta’ Konverġenza u Dawk l-Aktar Imbiegħda” taħt is-Seba’ Programm Kwadru għar-Riċerka. (8) Għandhom jiġu ffissati kriterji oġġettivi għad-deżinjazzjoni ta’ reġjuni u żoni eliġibbli. Għal dan il-fini, l-identifikazzjoni ta’ reġjuni u żoni eliġibbli fil-livell tal-Unjoni għandha tkun ibbażata fuq is-sistema komuni ta’ klassifikazzjoni tar-reġjuni stabbilta bir-Regolament (KE) Nru 1059/2003 tal-Parlament Ewropew u tal-Kunsill tas-26 ta’ Mejju 2003 dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS)[16]. (9) Il-kooperazzjoni transkonfinali għandha tgħin lir-reġjuni li jinsabu fuq il-konfini tal-art jew tal-baħar. Abbażi tal-esperjenza tal-perjodi ta’ programmazzjoni preċedenti, il-Kummissjoni għandha tingħata s-setgħa li tiddefinixxi l-lista taż-żoni transkonfinali li għandhom jirċievu appoġġ taħt il-programmi ta’ kooperazzjoni transkonfinali b’mod iżjed sempliċi, skont il-programm ta' kooperazzjoni. Meta tkun qiegħda tagħmel il-lista, il-Kummissjoni għandha tikkunsidra l-aġġustamenti meħtieġa sabiex tiżgura koerenza, b’mod partikolari fuq il-konfini tal-art u dawk marittimi, u l-kontinwità ta’ żoni tal-programm stabbiliti għall-perjodu ta’ programmazzjoni 2007-2013. Dawn l-aġġustamenti jistgħu jnaqqsu jew ikabbru ż-żoni ta’ programm eżistenti jew in-numru ta’ programmi ta’ kooperazzjoni transkonfinali, iżda jistgħu jippermettu li jkun hemm sovrappożizzjoni ġeografika. (10) Iż-żoni għal kooperazzjoni transkonfinali għandhom jiġu definiti billi jitqiesu l-azzjonijiet meħtieġa għall-promozzjoni tal-iżvilupp territorjali integrat. Il-Kummissjoni għandha tingħata s-setgħa li tiddefinixxi ż-żoni ta’ kooperazzjoni transnazzjonali. (11) Kwalunkwe programm ta’ kooperazzjoni interreġjonali għandu jkopri l-Unjoni kollha. (12) Huwa neċessarju li jitkompla l-appoġġ għal jew – fejn ikun meħtieġ – tiġi stabbilita kooperazzjoni transkonfinali, transnazzjonali u interreġjonali mal-pajjiżi terzi ġirien tal-Unjoni, billi dan ikun ta’ benefiċċju għar-reġjuni tal-Istati Membri li jikkonfinaw ma’ pajjiżi terzi. Għal dan il-għan il-FEŻR se jikkontribwixxi għall-programmi transkonfinali u dawk tal-baċini tal-baħar stabbiliti taħt l-Istrument Ewropew ta’ Viċinat (ENI) skont ir-Regolament (UE) Nru […]/2012[17] u l-Istrument għall-Assistenza ta’ Qabel l-Adeżjoni (IPA) skont ir-Regolament (UE) Nru […]/2012[18]. (13) Għall-benefiċċju tar-reġjuni tal-Unjoni, għandu jitwaqqaf mekkaniżmu sabiex jiġi organizzat appoġġ mill-FEŻR lil strumenti ta’ politika esterna bħall-ENI u l-IPA, inkluż fejn il-programmi ta’ politika esterna ma jkunux jistgħu jiġu adottati jew ikollhom jitwaqqfu. (14) Minbarra minn interventi fuq il-konfini esterni appoġġjati minn strumenti ta’ politika esterna tal-Unjoni li jkopru r-reġjuni tal-fruntiera ġewwa u barra l-Unjoni, jista’ jkun hemm programmi ta’ kooperazzjoni appoġġjati mill-FEŻR li jkopru reġjuni kemm ġewwa kif ukoll barra l-Unjoni fejn ir-reġjuni barra l-Unjoni ma jkunux koperti minn strumenti ta' politika esterna, jew minħabba l-fatt li ma jkunux pajjiż benefiċjarju definit jew minħabba l-fatt li programmi ta’ kooperazzjoni esterna bħal dawn ma jistgħux jiġu stabbiliti. Għalhekk il-Kummissjoni għandha tingħata s-setgħa, meta tkun qiegħda tfassal il-listi ta’ ż-żoni ta’ programm transkonfinali u transnazzjonali, li tkopri wkoll reġjuni minn pajjiżi terzi. (15) Huwa meħtieġ li jiġu ffissati r-riżorsi allokati għal kull wieħed mill-komponenti differenti tal-għan ta’ kooperazzjoni territorjali Ewropea, waqt li tinżamm konċentrazzjoni sinifikanti fuq il-kooperazzjoni transkonfinali u li jkunu żgurati livelli ta' finanzjament għall-koperazzjoni tar-reġjuni l-aktar imbiegħda.. (16) L-għażla tal-objettivi tematiċi għandha tiġi limitata sabiex jiġi massimizzat l-impatt tal-politika ta’ koeżjoni madwar l-Unjoni. Madankollu, il-konċentrazzjoni taħt il-kooperazzjoni interreġjonali għandha tiġi riflessa fil-għan ta' kull operazzjoni pjuttost milli f'limitazzjoni tan-numru ta' objettivi tematiċi, sabiex tiġi sfruttata għal kollox il-kooperazzjoni interreġjonali għat-tisħiħ tal-effikaċja tal-politika ta' koeżjoni skont l-għanijiet ta’ Investiment għat-tkabbir u l-impjiegi u l-Kooperazzjoni territorjali Ewropea. (17) Sabiex jintlaħqu l-miri u l-għanijiet ta’ tkabbir intelliġenti, sostenibbli u inklużiv stabbiliti fl-istrateġija Ewropa 2020[19], il-FEŻR taħt l-għan ta' kooperazzjoni territorjali Ewropea għandu jikkontribwixxi għall-objettivi tematiċi sabiex tiġi żviluppata ekonomija bbażata fuq l-għarfien, ir-riċerka u l-innovazzjoni, għall-promozzjoni ta’ ekonomija iżjed ekoloġika, iżjed effiċjenti fl-użu tar-riżorsi u iżjed kompetittiva, sabiex jiġi mħeġġeġ il-ħolqien ta’ numru għoli ta’ impjiegi li jwassal għal koeżjoni soċjali u territorjali, u l-iżvilupp ta’ kapaċità amministrattiva. Madankollu, il-lista tal-prijoritajiet ta’ investiment taħt l-objettivi tematiċi differenti għandha tiġi adatta għall-ħtiġijiet speċifiċi tal-għan ta’ kooperazzjoni territorjali Ewropea, b’mod partikolari billi tiġi permessa l-kontinwazzjoni taħt il-kooperazzjoni transkonfinali ta' kooperazzjoni legali u amministrattiva u kooperazzjoni bejn iċ-ċittadini u l-istituzzjonijiet, ta' kooperazzjoni fl-oqsma tal-impjiegi, it-taħriġ u l-inklużjoni soċjali f'perspettiva transkonfinali, billi tiġi permessa l-kontinwazzjoni taħt il-kooperazzjoni transnazzjonali ta’ kooperazzjoni marittima transkonfinali mhux koperta minn programmi ta’ kooperazzjoni transkonfinali, u bl-iżvilupp u l-implimentazzjoni ta’ strateġiji makroreġjonali u ta’ baċini tal-baħar. (18) Huwa neċessarju li r-rekwiżiti tal-kontenut ta' programmi ta' kooperazzjoni skont l-għan tal-kooperazzjoni teritorjali Ewropeja jiġu adattati għall-ħtiġijiet speċifi tagħhom. Għalhekk huma jeħtieġu wkoll li jkopru aspetti neċessarji għall-implimentazzjoni effikaċji fuq it-territorju tal-Istati Membri parteċipanti, bħall-korpi responsabbli għall-awditjar u l-kontroll, il-proċedura għat-twaqqif ta’ segretarjat konġunt, u l-allokazzjoni ta’ obbligazzjonijiet f’każ ta’ korrezzjonijiet finanzjarji. Barra dan, minħabba l-karattru orizzontali tal-programmi ta’ kooperazzjoni interreġjonali, il-kontenut ta’ programmi ta’ kooperazzjoni bħal dawn għandu jiġi adatt, b’mod speċjali għal dak li jirrigwarda d-definizzjoni tal-benefiċjarju jew il-benefiċjarji taħt il-programmi kurrenti INTERACT u ESPON. (19) B’mod konsistenti mal-għan ta’ tkabbir intelliġenti, sostenibbli u inklużiv, il-Fond Strutturali għandu jipprovdi approċċ iżjed integrat u inklużiv sabiex jiġu solvuti problemi lokali. Sabiex jissaħħaħ dan l-approċċ, l-appoġġ mill-FEŻR fir-reġjuni tal-fruntiera għandu jiġi kkoordinat mal-appoġġ mill-Fond Agrikolu Ewropew għall-Iżvilupp Rurali (FAEŻR) u l-Fond Ewropew Marittimu u għas-Sajd (EMFF) u għandu, fejn xieraq, jinvolvi r-raggruppamenti Ewropej ta’ kooperazzjoni territorjali mwaqqfa skont ir-Regolament (KE) 1082/2006 tal-Parlament Ewropew u tal-Kunsill tal-5 ta’ Lulju 2006 dwar raggruppament Ewropew ta’ kooperazzjoni territorjali (REKT)[20] fejn l-iżvilupp lokali jkun fost l-objettivi tagħhom. (20) Fuq bażi tal-esperjenza mill-perjodu ta' programmazzjoni 2007-13, il-kundizzjonijiet għall-għażla tal-operazzjonijiet għandhom jiġu ċċarati u msaħħa sabiex jiġi żgurat li jintgħażlu biss l-operazzjonijiet ġenwinament konġunti. Il-kunċett ta' benefiċjarji uniċi għandu jkun definit u għandu jkunu kjarifikat li huma għandhom permess iwettqu operazzjonijiet ta' kooperazzjoni weħedhom. (21) Ir-responsabilitajiet ta' benefiċjarji ewlenin, li jkollhom ir-responsabbiltà ġenerali għall-implimentazzjoni ta' operazzjoni, għandhom ikunu speċifikati. (22) Ir-rekwiżiti ta' rapporti ta' implimentazzjoni għandhom ikunu adattatai għall-kuntest ta' kooperazzjoni u jirriflettu ċ-ċiklu ta' implimentazzjoni tal-programm. Fl-interess ta’ ġestjoni tajba, il-laqgħat annwali ta’ reviżjoni jistgħu isiru bil-miktub. (23) Għandu jiġi stabbilit grupp komuni ta’ indikaturi għall-valutazzjoni tal-progress tal-implimentazzjoni ta’ programm adattata għall-karattru speċifiku tal-programmi ta’ kooperazzjoni qabel ma l-Istati Membri jfasslu l-programmi ta’ kooperazzjoni tagħhom. Dawn l-indikaturi għandhom jiġu kumplimentati b’indikaturi speċifiċi għall-programm. (24) Minħabba l-involviment ta’ iżjed minn Stat Membru wieħed u l-kostijiet amministrattivi ogħla li jirriżultaw, b’mod partikolari fir-rigward tal-kontrolli u t-traduzzjoni, il-limitu massimu għan-nefqa f’assistenza teknika għandu jkun ogħla minn dak taħt il-għan ta’ Investiment għat-tkabbir u l-impjiegi. Barra dan, il-programmi ta’ kooperazzjoni b’appoġġ limitat mill-FEŻR għandhom jirċievu ċertu ammont minimu sabiex jiġi żgurat finanzjament suffiċjenti għal attivitajiet effikaċji ta' assistenza teknika. (25) Minħabba l-involviment ta’ iżjed minn Stat Membru wieħed, ir-regola ġenerali stabbilita fir-Regolament (UE) Nru […]/2012 [CPR] li kull Stat Membru jadotta r-regoli ta’ eliġibbiltà nazzjonali tiegħu mhijiex xierqa għall-għan ta’ kooperazzjoni territorjali Ewropea. Abbażi tal-esperjenza mill-perjodu ta’ programmazzjoni 2007-13, għandha tiġi stabbilita ġerarkija ċara tar-regoli ta’ eliġibilità b'caqliq qawwi lejn regoli konġunti ta' eliġibbiltà. (26) Minħabba l-involviment frekwenti ta’ persunal minn iżjed minn Stat Membru wieħed fl-implimentazzjoni ta’ operazzjonijiet, u minħabba n-numru ta’ operazzjonijiet li għalihom il-kostijiet tal-persunal huma element sinifikanti, għandha tiġi applikata rata fissa għall-kostijiet li jkopru l-persunal għall-kostijiet diretti l-oħra tal-operazzjonijiet ta’ kooperazzjoni, u b’hekk jiġi evitat ir-rendikont individwali għall-ġestjoni ta' operazzjonijiet bħal dawn. (27) Ir-regoli dwar il-flessibbiltà li jikkonċernaw il-post tal-operat barra ż-żona tal-programm għandhom jiġu semplifikati. Barra dan, huwa meħtieġ li tiġi appoġġjata kooperazzjoni transkonfinali, transnazzjonali u interreġjonali effikaċi mal-pajjiżi terzi ġirien tal-Unjoni fejn dan ikun meħtieġ sabiex jiġi żgurat li r-reġjuni tal-Istati Membri li jikkonfinaw ma' pajjiżi terzi jkunu jistgħu jiġu mgħejjuna b'mod effikaċi fl-iżvilupp tagħhom. Fid-dawl ta’ dan, huwa xieraq li fuq bażi eċċezzjonali u taħt ċerti kundizzjonijiet jiġi awtorizzat il-finanzjament ta’ għajnuna mill-FEŻR għal operazzjonijiet li jkunu jinsabu fit-territorju ta’ pajjiżi terzi fejn l-operazzjonijiet ikunu għall-benefiċċju tar-reġjuni tal-Unjoni. (28) L-Istati Membri għandhom jiġu mħeġġa li jassenjaw il-kompitu tal-awtorità ta’ ġestjoni lil REKT jew li jagħmlu raggruppament bħal dan responsabbli għall-ġestjoni ta’ dik il-parti ta’ programm ta’ kooperazzjoni li tkopri t-territorju kkonċernat mir-REKT. (29) L-awtorità ta’ ġestjoni għandha twaqqaf segretarjat konġunt li għandu jipprovdi informazzjoni lill-applikanti għal appoġġ, jittratta l-applikazzjonijiet għall-proġetti u jassisti lill-benefiċjarji fl-implimentazzjoni tal-operazzjonijiet tagħhom. (30) L-awtoritajiet ta’ ġestjoni għandhom ikunu responsabbli għall-funzjonijiet kollha tal-awtorità ta’ ġestjoni elenkati fl-Artikolu 114 tar-Regolament (UE) Nru […]/2012 [CPR], inklużi verifiki tal-ġestjoni sabiex ikunu żgurati standards uniformi fuq iż-żona kollha tal-programm. Madankollu, fejn REKT jiġi deżinjat bħala awtorità ta' ġestjoni, għandu jiġi awtorizzat li jwettaq verifiki bħal dawn, billi l-Istati Membri parteċipanti kollha huma rappreżentati fil-korpi tiegħu. Anke fejn ma jiġi deżinjat l-ebda REKT, l-awtorità ta’ ġestjoni għandha tiġi awtorizzata mill-Istati Membri parteċipanti li twettaq verifiki fuq iż-żona kollha tal-programm. (31) Awtorità unika tal-awditjar għandha tkun responsabbli għat-twettiq tal-funzjonijiet kollha elenkati fl-Artikolu 116 tar-Regolament (UE) Nru […]/2012 [CPR] sabiex ikunu żgurati standards uniformi fuq iż-żona kollha tal-programm. Fejn dan ma jkunx possibbli, grupp ta’ awdituri għandu jkun jista’ jassisti lill-awtorità tal-awditjar tal-programm. (32) Għandha tiġi stabbilita katina ċara ta’ responsabbiltà finanzjarja rigward l-irkupru għall-irregolaritajiet, li tibda mill-benefiċjarji għall-benefiċjarju ewlieni u l-awtorità ta’ ġestjoni sal-Kummissjoni. Għandha ssir dispożizzjoni għar-responsabbiltà tal-Istati Membri fejn ma jkun jista' jinkiseb l-ebda rkupru. (33) Fuq bażi tal-esperjenza mill-perjodu ta’ programmazzjoni 2007-2013, għandha tiġi stabbilita deroga espliċita għall-konverżjoni tan-nefqa magħmula f’valuta oħra minbarra l-Euro, billi tiġi applikata r-rata ta’ konverżjoni f’data li tkun l-eqreb possibbli għall-punt fiż-żmien tan-nefqa. Fi kwalunkwe eventwalità l-pjanijiet, ir-rapporti u l-kontijiet ta’ finanzjament li jikkonċernaw operazzjonijiet konġunti ta’ kooperazzjoni għandhom jiġu sottomessi f’Euro lis-segretarjat konġunt, lill-awtoritajiet tal-programm u lill-kumitat ta’ monitoraġġ. Il-korrettezza tal-konverżjoni għandha tiġi verifikata. (34) B’kunsiderazzjoni tad-diffikultajiet u d-dewmien li wieħed jiltaqa' miegħu fit-twaqqif ta’ strutturi ta’ programmi ġenwinament konġunti, il-perjodu ta’ żmien għall-ġustifikazzjoni tal-ħlasijiet fir-rigward tal-impenji baġitarji taħt l-għan ta’ kooperazzjoni territorjali Ewropea għandu jkun ta’ tliet snin wara s-sena tal-impenn baġitarju. (35) Huwa neċessarju li jiġu ċċarati r-regoli applikabbli dwar il-ġestjoni finanzjarja, il-programmazzjoni, il-monitoraġġ, l-evalwazzjoni u l-kontroll rigward il-parteċipazzjoni ta’ pajjiżi terzi fi programmi ta' kooperazzjoni transnazzjonali u interreġjonali. Dawk ir-regoli għandhom jiġu stabbiliti fil-programm rilevanti ta’ kooperazzjoni u/jew il-ftehim rilevanti ta’ finanzjament bejn il-Kummissjoni, kull wieħed mill-pajjiżi terzi u l-Istat Membru li fih ikun hemm l-awtorità ta’ ġestjoni tal-programm rilevanti ta’ kooperazzjoni. (36) Sabiex jiġu definiti regoli speċifiċi ta' eliġibbiltà, is-setgħa li jiġu adottati atti skont l-Artikolu 290 tat-Trattat għandha tiġi delegata lill-Kummissjoni fir-rigward tal-kontenut u l-ambitu stabbiliti fl-Artikolu 17. Huwa ta’ importanza partikolari li l-Kummissjoni twettaq konsultazzjonijiet xierqa waqt ix-xogħol ta’ preparazzjoni tagħha, inkluż f'livell ta' esperti. Il-Kummissjoni, meta tkun qiegħda tħejji u tfassal atti delegati, għandha tiżgura trażmissjoni simultanja, f’waqtha u xierqa tad-dokumenti rilevanti lill-Parlament Ewropew u lill-Kunsill. (37) Sabiex jiġu żgurati kundizzjonijiet uniformi għall-implimentazzjoni ta’ dan ir-Regolament, għandhom jingħataw setgħat ta’ implimentazzjoni lill-Kummissjoni fir-rigward tal-listi ta’ żoni transkonfinali u ta’ żoni transnazzjonali, tas-sottomissjoni ta’ abbozzi ta’ programmi ta’ kooperazzjoni, in-nomenklatura li tikkonċerna l-kategoriji tal-intervent u r-rapporti ta’ implimentazzjoni. Dawk is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-mekkaniżmi ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[21]. ADOTTAW DAN IR-REGOLAMENT Kapitolu I DISPOŻIZZJONIJIET ĠENERALI Artikolu 1 Suġġett u kamp ta’ applikazzjoni 1. Dan ir-Regolament jistabbilixxi l-kamp ta’ applikazzjoni tal-Fond Ewropew għall-Iżvilupp Reġjonali (FEŻR) rigward l-għan ta’ kooperazzjoni territorjali Ewropea u jistabbilixxi dispożizzjonijiet speċifiċi li jikkonċernaw dik il-mira. 2. Dan ir-Regolament jiddefinixxi, għall-għan ta’ kooperazzjoni territorjali Ewropea, l-objettivi prijoritarji u l-organizzazzjoni tal-FEŻR, il-kriterji għall-Istati Membri u r-reġjuni sabiex ikunu eliġibbli għal appoġġ mill-FEŻR, ir-riżorsi finanzjarji disponibbli għal appoġġ mill-FEŻR u l-kriterji għall-allokazzjoni tagħhom. Jistabbilixxi wkoll id-dispożizzjonijiet meħtieġa għall-iżgurar ta' implimentazzjoni effettiva, il-ġestjoni finanzjarja u l-kontroll ta' programmi operazzjonali taħt il-għan ta’ kooperazzjoni territorjali Ewropea (‘programmi ta’ kooperazzjoni’), inkluż meta jipparteċipaw pajjiżi terzi fi programmi ta’ kooperazzjoni bħal dawn. 3. Ir-Regolament (UE) Nru […]/2012 [CPR] u l-Kapitolu I tar-Regolament (UE) Nru […]/2012 [Regolament tal-FEŻR] għandhom japplikaw għall-għan ta’ kooperazzjoni territorjali Ewropea u għall-programmi ta’ kooperazzjoni taħt din, minbarra kif ipprovdut b’mod speċifiku taħt dan ir-Regolament jew fejn dispożizzjonijiet bħal dawn jistgħu japplikaw biss għall-għan ta’ Investiment għat-tkabbir u l-impjiegi. Artikolu 2 Komponenti tal-għan ta’ kooperazzjoni territorjali Ewropea Taħt l-ghan ta’ kooperazzjoni territorjali Ewropea, il-FEŻR għandu jappoġġja: (1) il-kooperazzjoni transkonfinali bejn reġjuni qrib xulxin għall-promozzjoni ta’ żvilupp reġjonali integrat bejn reġjuni konfinanti bl-art u l-baħar li jkuu ġirien minn żewġ Stati Membri jew iżjed jew bejn reġjuni konfinanti ġirien ma' minn mill-inqas Stat Membru wieħed u pajjiż terz wieħed fuq il-konfini esterni tal-Unjoni minbarra dawk koperti minn programmi taħt l-istrumenti finanzjarji esterni tal-Unjoni; (2) il-kooperazzjoni transnazzjonali fuq territorji transnazzjonali ikbar, bl-involviment ta’ awtoritajiet nazzjonali, reġjonali u lokali, u li tkopri wkoll il-koperazzjoni transkonfinali marittima f'dawk il-każijiet mhux koperti mill-koperazzjoni transkonfinali, bil-għan li jintlaħaq grad ogħla ta’ integrazzjoni territorjali ta’ dawk it-territorji, u b’hekk jikkontribwixxi għall-koeżjoni territorjali madwar l-Unjoni; (3) il-kooperazzjoni interreġjonali sabiex tissaħħaħ l-effikaċja tal-politika ta' koeżjoni bil-promozzjoni ta’: (a) l-iskambju ta’ esperjenzi dwar objettivi tematiċi fost l-imsieħba madwar l-Unjoni dwar l-identifikazzjoni u t-tixrid tal-prattika tajba bl-għan li tiġi trasferita fil-programmi ta’ kooperazzjoni taħt il-għan ta’ Investiment għat-tkabbir u l-impjiegi; (b) l-iskambju ta’ esperjenzi dwar l-identifikazzjoni, it-trasferiment u t-tixrid tal-prattika tajba dwar l-iżvilupp urban u rurali sostenibbli; (c) l-iskambju ta’ esperjenzi dwar l-identifikazzjoni, it-trasferiment u t-tixrid tal-prattika tajba u approċċi innovattivi rigward azzjonijiet li jikkonċernaw il-kooperazzjoni territorjali u l-użu ta’ REKT; (d) l-analiżi tat-tendenzi ta’ żvilupp relatati mal-għanijiet tal-koeżjoni territorjali u żvilupp armonjuż tat-territorju Ewropew permezz ta’ studji, il-ġbir ta’ dejta u miżuri oħra. Artikolu 3 Kopertura ġeografika 1. Għall-kooperazzjoni transkonfinali, ir-reġjuni li għandhom jiġu appoġġjati għandhom ikunu r-reġjuni tal-Unjoni tal-livell 3 NUTS mal-konfini interni u esterni kollha tal-art minbarra dawk koperti minn programmi taħt l-istrumenti finanzjarji esterni tal-Unjoni, u r-reġjuni kollha tal-Unjoni tal-livell 3 NUTS matul il-konfini marittimi separati b’massimu ta’ 150 kilometru, mingħajr ħsara għall-aġġustamenti potenzjali meħtieġa sabiex jiġu żgurati l-koeżjoni u l-kontinwità taż-żoni tal-programmi ta' kooperazzjoni stabbiliti għall-perjodu ta' programmazzjoni 2007-2013. Il-Kummissjoni għandha tadotta l-lista ta’ żoni transkonfinali li għandhom jirċievu appoġġ, maqsuma skont il-programm ta' kooperazzjoni permezz ta' atti ta' implimentazzjoni. Dawk l-atti ta’ implimentazzjoni għandhom jiġu adottati skont il-proċedura konsultattiva msemmija fl-Artikolu 30(2). Il-lista għandha tispeċifika wkoll dawk ir-reġjuni ta' livell 3 NUTS fl-Unjoni li huma kkunsidrati għall-allokazzjoni mill-FEŻR għall-koperazzjoni transkonfinali fuq il-konfini interni kollha u fuq dawk il-konfini esterni koperti mill-istrumenti finanzjarji esterni tal-unjoni, bħall-ENI skont ir-Regolament (UE) Nru […]/2012 [ir-Regolament ENI] u l-IPA skont ir-Regolament (UE) Nru […]/2012 [ir-Regolament IPA] Meta jissottomettu abbozzi ta’ programmi ta’ kooperazzjoni transkonfinali, l-Istati Membri jistgħu jitolbu li reġjuni addizzjonali tal-livell 3 NUTS li jkunu qrib dawk elenkati fid-deċiżjoni msemmija fit-tieni subparagrafu jiżdiedu ma' żona transkonfinali speċifika u għandhom jagħtu raġunijiet għat-talba. 2. Mingħajr ħsara għall-Artikolu 19(2) u (3), il-programmi ta' kooperazzjoni transkonfinali jistgħu jkopru reġjuni min-Norveġja, l-Isvizzera, il-Liechtenstein, Andorra, Monako u San Marino u pajjiżi jew territorji terzi fil-viċinat ta’ reġjuni l-aktar imbiegħda. Reġjuni bħal dawn għandhom ikunu reġjuni tal-livell 3 ta’ NUTS jew reġjuni ekwivalenti. 3. Għal kooperazzjoni transnazzjonali, il-Kummissjoni għandha tadotta l-lista ta’ żoni transkonfinali li għandhom jirċievu appoġġ, maqsuma skont il-programm ta’ kooperazzjoni u li jkopru r-reġjuni tal-livell 2 ta’ NUTS waqt li tiżgura l-kontinwità ta’ kooperazzjoni bħal din f’żoni koerenti ikbar abbażi ta’ programmi preċedenti, permezz ta’ atti ta’ implimentazzjoni. Dawk l-atti ta’ implimentazzjoni għandhom jiġu adottati skont il-proċedura konsultattiva msemmija fl-Artikolu 30(2). Meta jissottomettu abbozzi ta' programmi ta' kooperazzjoni transnazzjonali, l-Istati Membri jistgħu jitlobu li reġjuni addizzjonali tal-livell 2 ta' NUTS qrib dawk elenkati fid-deċiżjoni msemmija fl-ewwel subparagrafu jiżdiedu ma' żona speċifika ta' kooperazzjoni transnazzjonali u għandhom jagħtu raġunijiet għat-talba. 4. Mingħajr ħsara għall-Artikolu 19(2) u (3), il-programmi ta’ kooperazzjoni transnazzjonali jistgħu jkopru reġjuni mill-pajjiżi terzi jew it-territorji li ġejjin: (a) il-pajjiżi terzi jew it-territorji elenkati jew imsemmija fil-paragrafu 2: u (b) il-Gżejjer Faeroe u l-Groenlandja. Mingħajr ħsara għall-Artikolu 19(2) u (3), il-programmi ta’ kooperazzjoni transnazzjonali jistgħu jkopru wkoll reġjuni minn pajjiżi terzi koperti mill-istrumenti finanzjarji esterni tal-Unjoni, bħall-ENI skont ir-Regolament (UE) Nru [...]/2012, inkluż ir-reġjuni relevanti tal-Federazzjoni Russa, u l-IPA skont ir-Regolament (UE) Nru […]/2012. L-appropprjazzjonijiet annwali li jikkorrispondu għall-appoġġ tal-ENI u l-IPA għal dawn il-programmi se jsiru disponibbli, sakemm il-programmi jindirizzaw b'mod adegwat l-objettivi relevanti ta' koperazzjoni esterna. Reġjuni bħal dawn għandhom ikunu reġjuni tal-livell 2 ta’ NUTS jew reġjuni ekwivalenti. 5. Għall-kooperazzjoni interreġjonali, l-appoġġ mill-FEŻR għandu jkopri t-territorju kollu tal-Unjoni. Mingħajr ħsara għall-Artikolu 19(2) u (3), il-programmi ta' kooperazzjoni interreġjonali jistgħu jkopru t-territorju kollu ta’ pajjiżi terzi jew parti minnu kif imsemmi fil-paragrafu 4(a) u (b). 6. Għall-finijiet ta’ informazzjoni, ir-reġjuni ta’ pajjiżi terzi jew territorji kif imsemmija fil-paragrafi 2 u 4 għandhom jissemmew fil-listi msemmija fil-paragrafi 1 u 3. Artikolu 4 Riżorsi għal kooperazzjoni territorjali Ewropea 1. Ir-riżorsi għall-għan ta’ kooperazzjoni territorjali Ewropea għandhom jammontaw għal 3,48 % tar-riżorsi globali disponibbli għal impenn baġitarju mill-Fondi għall-perjodu 2014 sa 2020 u stabbiliti fl-Artikolu 83(1) tar-Regolament (UE) Nru […]/2012 [CPR] (jiġifieri, total ta’ EUR 11 700 000 004) u għandhom jiġu allokati kif ġej: (a) 73,24 % (jiġifieri, total ta’ EUR 8 569 000 003) għall-kooperazzjoni transkonfinali; (b) 20,78 % (jiġifieri, total ta’ EUR 2 431 000 001) għall-kooperazzjoni transnazzjonali; (c) 5,98 % (jiġifieri, total ta’ EUR 700 000 000) għall-kooperazzjoni interreġjonali; 2. Il-programmi ta’ kooperazzjoni li jinvolvu r-reġjuni l-aktar imbiegħda għandhom jirċievu mhux inqas minn 150% tal-appoġġ tal-FEŻR li huma rċevew fil-perjodu 2007-2013. Barra dan, EUR 50 000 000 mill-allokazzjoni għall-kooperazzjoni interreġjonali għandhom jitwarrbu għall-kooperazzjoni tar-reġjuni l-akter imbiegħda Għal dak li jikkonċerna l-konċentrazzjoni tematika, l-Artikolu 5(b) japplika għal din l-allokazzjoni addizzjonali. 3. Il-Kummissjoni għandha tadotta deċiżjoni unika li tistabbilixxi l-lista tal-programmi kollha ta’ kooperazzjoni u tindika l-ammonti tal-appoġġ totali tal-FEŻR għal kull programm u tal-allokazzjoni tal-2014 għal kull programm permezz ta’ atti ta’ implimentazzjoni. Dawk l-atti ta’ implimentazzjoni għandhom jiġu adottati skont il-proċedura konsultattiva msemmija fl-Artikolu 30(2). Il-popolazzjoni fiż-żoni msemmija fit-tielet subparagrafu tal-Artikolu 3(1) u l-ewwel subparagrafu tal-Artikolu 3(3) għandha tintuża bħala l-kriterju għad-disaggregazzjoni annwali skont l-Istati Membri. 4. L-appoġġ mill-FEŻR lil programmi transkonfinali u dawk tal-baċini tal-baħar taħt l-ENI u l-programmi transkonfinali taħt l-IPA għandu jiġi stabbilit mill-Kummissjoni u l-Istati Membri kkonċernati. 5. L-appoġġ mill-FEŻR lil kull programm transkonfinali u ta’ baċin tal-baħar taħt l-ENI u l-IPA għandu jingħata bil-kundizzjoni li mill-inqas ammonti ekwivalenti jiġu pprovduti mill-ENI u l-IPA. Din l-ekwivalenza għandha tkun soġġetta għall-ammont massimu stabbilit fir-Regolament ENI jew ir-Regolament IPA. 6. L-appropprjazzjonijiet annwali li jikkorrispondu għall-appoġġ mill-FEŻR lill-programmi taħt l-ENI u l-IPA għandhom jiddaħħlu fl-intestaturi tal-baġit rilevanti ta’ dawk l-istrumenti bl-eżerċizzju tal-baġit tal-2014. 7. Fl-2015 u l-2016, il-kontribuzzjoni annwali mill-FEŻR lill-programmi taħt l-ENI u l-IPA li għalihom ma jkun ġie sottomess l-ebda programm operazzjonali lill-Kummissjoni sat-30 ta’ Ġunju taħt il-programmi transkonfinali u tal-baċini tal-baħar taħt l-ENI u l-IPA għandha tiġi allokata lill-programmi ta’ kooperazzjoni transkonfinali interni taħt il-paragrafu 1(a) li fihom jipparteċipaw l-Istati Membri kkonċernati. Jekk sat-30 ta’ Ġunju 2017, ikun għad hemm programmi taħt il-programmi transkonfinali u dawk tal-baċini tal-baħar taħt l-ENI u l-IPA li ma jkunux ġew sottomessi lill-Kummissjoni, l-appoġġ kollu mill-FEŻR imsemmi fil-paragrafu 4 għas-snin li jifdal sal-2020 għandu jiġi allokat lill-programmi ta’ kooperazzjoni transkonfinali interni taħt il-paragrafu 1(a) li fihom l-Istat Membru jkun qed jipparteċipa. 8. Il-programmi transkonfinali u tal-baċini tal-baħar imsemmija fil-paragrafu 4 li jkunu ġew adottati mill-Kummissjoni għandhom ma jitkomplewx jekk: (a) l-ebda wieħed mill-pajjiżi msieħba koperti mill-programm ma jkun iffirma l-ftehim finanzjarju rilevanti sal-iskadenza stabbilita fir-Regolament (UE) Nru./2012 [ir-regolament ENI] jew ir-Regolament (UE) Nru. /2012 [IPA]; jew (b) il-programm ma jkunx jista’ jiġi implimentat minħabba problemi li jinħolqu fir-relazzjonijiet bejn il-pajjiżi parteċipanti. F’eventwalità bħal din, l-appoġġ mill-FEŻR imsemmi fil-paragrafu 4 korrispondenti għall-ħlasijiet parzjali annwali li jkunu għadhom ma ġewx impenjati għandu jiġi allokat lill-programmi ta’ kooperazzjoni transkonfinali interni taħt il-paragrafu 1(a) li fihom l-Istat Membru kkonċernat jipparteċipa, fuq talba tiegħu. KAPITOLU II KONĊENTRAZZJONI TEMATIKA U PRIJORITAJIET TA’ INVESTIMENT Artikolu 5 Konċentrazzjoni tematika L-objettivi tematiċi msemmija fl-Artikolu 9 tar-Regolament (UE) Nru [...]/2012 [is-CPR] għandhom jiġu kkonċentrati kif ġej: (a) għandhom jintgħażlu sa 4 objettivi tematiċi għal kull programm ta’ kooperazzjoni transkonfinali; (b) għandhom jintgħażlu sa 4 objettivi tematiċi għal kull programm ta’ kooperazzjoni transnazzjonali; (c) l-objettivi tematiċi kollha jistgħu jintgħażlu għal programmi ta’ kooperazzjoni interreġjonali skont l-Artikolu 2(3)(a). Artikolu 6 Prijoritajiet ta’ investiment Minbarra l-Artikolu 5 tar-Regolament (UE) Nru […]/2012 [ir-Regolament FEŻR], il-FEŻR għandu jappoġġja l-kondiviżjoni tar-riżorsi umani, il-faċilitajiet u l-infrastrutturi minn konfini għall-ieħor taħt il-prijoritajiet differenti ta’ investiment, kif ukoll il-prijoritajiet ta’ investiment li ġejjin fl-objettivi tematiċi: (a) taħt kooperazzjoni transkonfinali: (i) l-integrazzjoni tas-swieq tax-xogħol transkonfinali, inkluża l-mobilità transkonfinali, inizjattivi lokali konġunti ta’ impjieg u taħriġ konġunt (fl-objettiv tematiku tal-promozzjoni tal-impjiegi u l-appoġġ tal-mobilità tal-ħaddiema); (ii) il-promozzjoni tal-ugwaljanza bejn is-sessi u l-opportunitajiet indaqs, kif ukoll il-promozzjoni tal-inklużjoni soċjali minn konfini għall-ieħor (fl-objettiv tematiku tal-promozzjoni tal-inklużjoni soċjali u l-ġlieda kontra l-faqar); (iii) l-iżvilupp u l-implimentazzjoni ta’ skemi edukattivi u ta’ taħriġ konġunti (fl-objettiv tematiku tal-investiment fil-ħiliet, l-edukazzjoni u t-tagħlim għall-ħajja kollha); (iv) il-promozzjoni tal-kooperazzjoni legali u amministrattiva u l-kooperazzjoni bejn iċ-ċittadini u l-istituzzjonijiet (fl-objettiv tematiku tat-titjib tal-kapaċità istituzzjonali u amministrazzjoni pubblika effiċjenti); (b) taħt il-kooperazzjoni transnazzjonali: l-iżvilupp u l-implimentazzjoni ta’ strateġiji makroreġjonali u tal-baċini tal-baħar (fl-objettiv tematiku tat-titjib tal-kapaċità istituzzjonali u amministrazzjoni pubblika effiċjenti) KAPITOLU III PROGRAMMAZZJONI Artikolu 7 Kontenut tal-programmi ta’ kooperazzjoni 1. Programm ta’ kooperazzjoni għandu jikkonsisti minn assi prijoritarji. Assi prijoritarju għandu jirrigwarda Fond wieħed, għandu jikkorrispondi għall-objettiv tematiku u jinkludi prijorità ta' investiment waħda jew iżjed ta' dak l-obbjettiv tematiku f'konformità mal-Artikoli 5 u 6 tar-Regolament. 2. Programm ta’ kooperazzjoni għandu jistabbilixxi: (a) strateġija għall-kontribut tal-programm ta' koperazzjoni lill-istrateġija tal-Unjoni ta’ tkabbir intelliġenti, sostenibbli u inklużiv li tkun tinkludi: (i) identifikazzjoni tal-ħtiġijiet li jindirizzaw l-isfidi rigward iż-żona tal-programm b’mod ġenerali; (ii) ġustifikazzjoni tal-għażla ta’ objettivi tematiċi u l-prijoritajiet korrispondenti ta’ investiment, b’kunsiderazzjoni tal-Qafas Strateġiku Komuni u r-riżultati tal-evalwazzjoni ex ante: (b) għal kull assi prijoritarju: (i) il-prijoritajiet ta’ investiment u l-objettivi speċifiċi korrispondenti; (ii) l-eżitu komuni u speċifiku u l-indikaturi tar-riżultat, b’valur bażi u valur ta’ mira kwantifikat fejn ikun xieraq, b’konformità mar-regoli speċifiċi għall-Fond; (iii) deskrizzjoni ta’ azzjonijiet li għandhom jiġu appoġġjati inkluż fejn xieraq l-identifikazzjoni tal-gruppi ta’ mira ewlenin, it-territorji speċifiċi ta’ mira u t-tipi ta' benefiċjarji u l-użu ppjanat ta' strumenti finanzjarji; (iv) Il-kategoriji korrispondenti ta' interventi abbażi ta' nomenklatura adottata mill-Kummissjoni permess ta' atti ta' implimentazzjoni f'konformità mal-proċedura ta' eżaminazzjoni msemmija fl-Artikolu 30(3) u disaggregazzjoni indikattiva tar-riżorsi tal-programm; (c) il-kontribut tal-istrateġija integrata għall-iżvilupp territorjali stabbilita fil-kuntratt ta’ sħubija inkluż: (i) il-mekkaniżmi li jiżguraw koordinazzjoni bejn il-Fondi, il-FAEŻR, l-EMFF u strumenti oħra tal-Unjoni u ta’ finanzjament nazzjonali u mal-Bank Ewropew għall-Investiment (BEI); (ii) fejn xieraq, approċċ integrat ippjanat għall-iżvilupp territorjali ta’ żoni urbani, rurali u kostali u żoni b’karatteristiċi territorjali partikolari, b’mod partikolari l-arranġamenti ta’ implimentazzjoni għall-Artikoli 28 u 29 tar-Regolament (UE) Nru./2012 [CPR]; (iii) fejn xieraq, l-elenku tal-ibliet fejn se jkunu implimentati azzjonijiet integrati ta' żvilupp urban sostenibblli; il-lista ta’ bliet fejn azzjonijiet integrati għal żvilupp urban sostenibbli se jiġu implimentati, l-allokazzjoni annwali indikattiva tal-appoġġ tal-FEŻR għal dawk l-azzjonijiet, inkluż ir-riżorsi delegati lill-ibliet għal ġestjoni taħt l-Artikolu 7(2) tar-Regolament (UE) Nru./2012 [FEŻR]; (iv) l-identifikazzjoni taż-żoni li fihom l-iżvilupp lokali mmexxi mill-komunità se jiġi implimentat; (v) fejn xieraq, il-kontribut tal-interventi ppjanati lejn strateġiji makroreġjonali u dawk tal-baċini marittimi;; (d) arranġamenti sabiex tiġi żgurata l-implimentazzjoni effikaċji tal-fondi inkluż: (i) qafas ta’ prestazzjoni konformi mal-Artikolu 19(1) tar-Regolament (UE) Nru./2012 [CPR]; (ii) l-azzjonijiet meħuda sabiex l-imsieħba jiġu involuti fit-tħejjija tal-programm ta’ kooperazzjoni, u r-rwol tal-imsieħba fl-implimentazzjoni, il-monitoraġġ u l-evalwazzjoni tal-programm ta’ kooperazzjoni; (e) arranġamenti sabiex tiġi żgurata l-implimentazzjoni tal-fondi inkluż: (i) l-użu ppjanat ta’ assistenza teknika inklużi azzjonijiet għat-tisħiħ tal-kapaċità amministrattiva tal-awtoritajiet u l-benefiċjarji bl-informazzjoni rilevanti msemmija fil-paragrafu 2(b) għal-assi prijoritarju kkonċernat; (ii) valutazzjoni tal-piż amministrattiv għall-benefiċjarji u l-azzjonijiet ippjanati biex jinkiseb tnaqqis akkumpanjat minn miri; (iii) lista ta’ proġetti ewlenin li għalihom id-data stimata għall-bidu tal-eżekuzzjoni tax-xogħlijiet ewlenin hija qabel l-1 ta' Jannar 2018; (f) pjan ta’ finanzjament li jinkludi żewġ tabelli (mingħajr l-ebda qsim għal kull Stat Membru parteċipanti): (i) tabella li tispeċifika għal kull sena, skont l-Artikoli 53, 110 u 111 tar-Regolament (UE) Nru./2012 [CPR], l-ammont tal-approprjazzjoni finanzjarja totali maħsuba għall-appoġġ mill-FEŻR; (ii) tabella li tispeċifika, għall-perjodu kollu ta’ programmazzjoni, għall-programm ta’ kooperazzjoni u għal kull assi prijoritarju, l-ammont tal-approprjazzjoni finanzjarja totali tal-appoġġ mill-FEŻR u l-kofinanzjament nazzjonali. Fejn il-kofinanzjament nazzjonali jkun magħmul minn kofinanzjament pubbliku u privat, it-tabella għandha tagħti id-disaggregazzjoni indikattiva bejn il-komponenti pubbliċi u privati. Din għandha turi, għal finijiet ta’ informazzjoni, il-parteċipazzjoni maħsuba mill-BEI; (g) id-dispożizzjonijiet ta’ implimentazzjoni għall-programm ta’ kooperazzjoni li jkunu jinkludu: (i) Identifikazzjoni tal-korp ta' akkreditament, l-awtorità ta' ġestjoni u l-awtorità tal-awditjar; (ii) il-korp jew il-korpi deżinjati li jwettqu kompiti ta’ kontroll; (iii) il-korp jew il-korpi deżinjati li jkunu responsabbli għat-twettiq ta’ kompiti ta’ awditjar; (iv) il-proċedura għat-twaqqif tas-segretarjat konġunt; (v) deskrizzjoni sommarja tal-arranġamenti ta’ ġestjoni u kontroll; (vi) it-tqassim tar-responsabbiltajiet fost l-Istati Membri parteċipanti f’każ ta’ korrezzjonijiet finanzjarji imposti mill-awtorità ta’ ġestjoni jew il-Kummissjoni. L-informazzjoni meħtieġa taħt il-punti (a) sa (d) għandha tiġi adattata għall-karattru speċifiku tal-programmi ta’ kooperazzjoni taħt l-Artikolu 2(3)(b), (c) u (d) ta’ dan ir-Regolament. L-informazzjoni meħtieġa taħt il-punt (e)(ii) u (iii) m’għandhiex tkun inkluża fil-programmi ta’ kooperazzjoni taħt l-Artikolu 2(3)(b), (c) u (d) ta’ dan ir-Regolament. 3. Kull programm ta’ kooperazzjoni għandu jinkludi: (i) deskrizzjoni ta’ azzjonijiet speċifiċi li għandhom jikkunsidraw ir-rekwiżiti ta’ ħarsien ambjentali, l-effiċjenza tar-riżorsi, il-mitigazzjoni tat-tibdil fil-klima l-adattatment għalih, u l-prevenzjoni tar-riskju u l-ġestjoni tar-riskju fl-għażla tal-operazzjonijiet; (ii) deskrizzjoni tal-azzjonijiet speċifiċi għall-promozzjoni ta’ opportunitajiet indaqs u l-prevenzjoni ta’ kwalunkwe diskriminazzjoni bbażata fuq is-sess, l-oriġini razzjali jew etnika, ir-reliġjon jew it-twemmin, diżabilità, età jew orjentazzjoni sesswali waqt it-tħejjija, it-tfassil u l-implimentazzjoni tal-programm ta’ kooperazzjoni u b’mod partikolari fir-rigward tal-aċċess għal finanzjament b’kunsiderazzjoni tal-ħtiġijiet tal-gruppi differenti ta’ mira f’riskju ta’ diskriminazzjoni bħal din u b’mod partikolari r-rekwiżiti għall-iżgurar tal-aċċessibbiltà għall-persuni b’diżabilità; (iii) deskrizzjoni tal-kontribut tiegħu għall-promozzjoni tal-ugwaljanza bejn in-nisa u l-irġiel u fejn xieraq l-arranġamenti sabiex tiġi żgurata l-integrazzjoni tal-perspettiva tal-ġeneru fuq il-livell ta' programm u tal-operat. L-Istati Membri għandhom jissottomettu opinjoni tal-korpi nazzjonali tal-ugwaljanza dwar il-miżuri stabbiliti fil-punti (ii) u (iii) mal-proposta għal programm ta’ kooperazzjoni. L-ewwel u t-tieni subparagrafi m’għandhomx japplikaw għall-programmi ta’ kooperazzjoni taħt l-Artikolu 2(3)(b),(c) u (d). 4. Il-programmi ta’ kooperazzjoni taħt l-Artikolu 2(3(c) u (d) għandhom jiddefinixxu l-benefiċjarju jew il-benefiċjarji għal programm ta’ kooperazzjoni bħal dan u jistgħu jispeċifikaw il-proċedura tal-għotja. 5. L-Istati Membri u l-pajjiżi terzi jew it-territorji parteċipanti, fejn applikabbli, għandhom jikkonfermaw bil-miktub il-ftehim tagħhom dwar il-kontenut ta’ programm ta’ kooperazzjoni qabel is-sottomissjoni tiegħu lill-Kummissjoni. Dan il-ftehim għandu jinkludi wkoll impenn tal-Istati Membri parteċipanti kollha sabiex jipprovdu l-kofinanzjament meħtieġ għall-implimentazzjoni tal-programm ta’ kooperazzjoni. 6. L-Istati Membri għandhom ifasslu l-programmi ta' kooperazzjoni skont il-mudell adottat mill-Kummissjoni. 7. Il-Kummissjoni għandha tadotta dak il-mudell permezz ta’ atti ta’ implimentazzjoni. Dawk l-atti ta’ implimentazzjoni għandhom jiġu adottati skont il-proċedura konsultattiva msemmija fl-Artikolu 30(2). Artikolu 8 Pjan ta’ Azzjoni Konġunta Fejn pjan ta’ azzjoni konġunta msemmi fl-Artikolu 93(1) tar-Regolament (UE) Nru./[...]/2012 [CPR] jitwettaq taħt ir-responsabbiltà ta' REKT bħala benefiċjarju, membri tal-persunal tas-segretarjat konġunt tal-programm ta' kooperazzjoni u membri tal-Assemblea tar-REKT jistgħu jsiru membri tal-kumitat ta' tmexxija msemmi fl-Artikolu 97(1) tar-Regolament (UE) Nru./[...]/2012 [CPR]. Il-membri tal-Assemblea tar-REKT m’għandhomx jiffurmaw il-maġġoranza f’dak il-kumitat ta’ tmexxija. Artikolu 9 Żvilupp lokali mmexxi mill-Komunità Jista’ jiġi implimentat żvilupp immexxi lokalment mill-Komunità taħt l-Artikolu 28 tar-Regolament (UE) Nru/2012 [CPR] fil-programmi ta’ kooperazzjoni transkonfinali, bil-kundizzjoni li l-grupp ta’ żvilupp lokali jkun kompost minn rappreżentanti ta’ mill-inqas żewġ pajjiżi, li wieħed minnhom ikun Stat Membru. Artikolu 10 Investiment territorjali integrat Għall-programmi ta' kooperazzjoni, il-korp intermedjarju li jkollu jwettaq il-ġestjoni u l-implimentazzjoni ta’ investiment territorjali Integrat imsemmi fl-Artikolu 99(3) tar-Regolament (UE) Nru/2012 [CPR] għandu jkun REKT jew korp legali ieħor stabbilit taħt il-liġijiet ta’ wieħed mill-pajjiżi parteċipanti bil-kundizzjoni li jitwaqqaf minn awtoritajiet pubbliċi minn mill-inqas żewġ pajjiżi parteċipanti. Artikolu 11 Għażla tal-operazzjonijiet 1. L-operazzjonijiet taħt il-programmi ta’ kooperazzjoni għandhom jintgħażlu mill-kumitat ta’ monitoraġġ imsemmi fl-Artikolu 41 tar-Regolament (UE) Nru […]/2012 [CPR]. 2. L-operazzjonijiet magħżula taħt kooperazzjoni transkonfinali u transnazzjonali għandhom jinvolvu benefiċjarji minn mill-inqas żewġ pajjiżi parteċipanti, fejn mill-inqas wieħed minnhom irid ikun minn Stat Membru. Operazzjoni tista’ tiġi implimentata f’pajjiż uniku, bil-kundizzjoni li tkun għall-benefiċċju taż-żona tal-programm. L-operazzjonijiet li jikkonċernaw il-kooperazzjoni interreġjonali taħt l-Artikolu 2(3)(a) u (b) għandhom jinvolvu benefiċjarji minn mill-inqas tliet pajjiżi, fejn mill-inqas tnejn minnhom iridu jkunu Stati Membri. 3. Minkejja l-paragrafu 2, REKT jew korp legali ieħor stabbilit taħt il-liġijiet ta’ wieħed mill-pajjiżi parteċipanti jista’ japplika bħala benefiċjarju uniku għal operazzjoni bil-kundizzjoni li jitwaqqaf minn awtoritajiet u korpi pubbliċi minn mill-inqas żewġ pajjiżi parteċipanti, għal kooperazzjoni transkonfinali u transnazzjonali, u minn mill-inqas tliet pajjiżi parteċipanti, għal kooperazzjoni interreġjonali. 4. Il-benefiċjarji għandhom jikkooperaw fl-iżvilupp, l-implimentazzjoni, il-ħatra ta’ persunal għall-operazzjonijiet u l-finanzjament tagħhom. 5. Għal kull operazzjoni l-awtorità ta’ ġestjoni għandha tipprovdi lill-benefiċjarju ewlieni jew uniku għal kull operazzjoni dokument li jistabbilixxi l-kundizzjonijiet għall-appoġġ għall-operazzjoni inklużi r-rekwiżiti speċifiċi dwar il-prodotti jew is-servizzi li jkollhom jitwettqu taħt l-operazzjoni, il-pjan ta’ finanzjament, u l-limitu ta’ żmien għat-twettiq. Artikolu 12 Benefiċjarji 1. Fejn ikun hemm żewġ benefiċjarji jew iżjed għal operazzjoni fi programm ta’ kooperazzjoni, wieħed minnhom għandu jiġi deżinjat mill-benefiċjarji kollha bħala l-benefiċjarju ewlieni. 2. Il-benefiċjarju ewlieni għandu jwettaq il-kompiti li ġejjin: (a) jistabbilixxi l-arranġamenti ma’ benefiċjarji oħra fi ftehim li jinkludi dispożizzjonijiet li, inter alia, jiggarantixxu l-ġestjoni finanzjarja tajba tal-fondi allokati lill-operazzjoni, inklużi l-arranġamenti għall-irkupru ta' ammonti li ma kellhomx jitħallsu; (b) jassumi r-responsabbiltà għall-iżgurar tal-implimentazzjoni tal-operazzjoni kollha; (c) jiżgura li n-nefqa ppreżentata mill-benefiċjarji kollha tkun saret fl-implimentazzjoni tal-operazzjoni u tikkorrispondi għall-attivitajiet miftiehma bejn il-benefiċjarji kollha; (d) jivverifika li n-nefqa ppreżentata minn benefiċjarji oħra tkun ġiet validata minn kontrollur(i) fejn din il-verifika ma titwettaqx mill-awtorità ta’ ġestjoni skont l-Artikolu 22(3). 3. Il-benefiċjarju ewlieni għandu jiżgura li l-benefiċjarji l-oħra jirċievu l-ammont totali tal-appoġġ pubbliku malajr kemm jista’ jkun u bis-sħiħ. L-ebda ammont ma għandu jitnaqqas jew jinżamm u ma għandha tinġabar l-ebda tariffa speċifika jew tariffa oħra b’effett ekwivalenti li tkun tista’ tnaqqas dawk l-ammonti għall-benefiċjarji l-oħra. 4. Il-benefiċjarji ewlenin għandhom jinsabu, u l-benefiċjarji uniċi għandhom ikunu rreġistrati, fi Stat Membru. KAPITOLU IV MONITORAĠĠ U EVALWAZZJONI Artikolu 13 Rapporti ta’ implimentazzjoni 1. Sat-30 t’April 2016 u sat-30 t’April ta’ kull sena sussegwenti sa u inkluż l-2022, l-awtorità ta' ġestjoni għandha tippreżenta lill-Kummissjoni rapport annwali f'konformità mal-Artikolu 44(1) tar-Regolament (UE) Nru […]/2012 [CPR]. Ir-rapport preżentat fl-2016 għandu jkopri s-snin finanzjarji 2014 u 2015, kif ukoll il-perjodu bejn id-data tal-bidu għall-eliġibbiltà tan-nefqa u l-31 ta’ Diċembru 2013. 2. Ir-rapporti annwali dwar l-implimentazzjoni għandhom jistabbilixxu informazzjoni dwar: (a) l-implimentazzjoni tal-programm ta' kooperazzjoni f'konformità mal-Artikolu 44(2) tar-Regolament (UE) Nru.[…]/2012 [CPR]; (b) il-progress fil-preparazzjoni u l-implimentazzjoni ta’ proġetti kbar u pjanijiet ta’ azzjoni konġunta. 3. Ir-rapporti annwali ta' implimentazzjoni mressqa fl-2017 u l-2019 għandhom jinkludu u jivvalutaw l-informazzjoni meħtieġa skont l-Artikolu 44(3) u (4) tar-Regolament (UE) Nru […]/2012 [CPR] rispettivament u l-informazzjoni deskritta fil-paragrafu 2 flimkien ma': (a) il-progress fl-implimentazzjoni tal-approċċ integrat għall-iżvilupp teritorjali, inkluż żvilupp urban sostenibbli, u żviluppp lokali mmexxi mill-komunità taħt il-programm operazzjonali; (b) progress fl-implimentazzjoni ta’ azzjonijiet għat-tisħiħ tal-kapaċità tal-awtoritajiet u l-benefiċjarji sabiex jamministraw u jużaw il-FEŻR; (c) progress fl-implimentazzjoni tal-pjan ta’ evalwazzjoni u s-segwitu mogħti għas-sejbiet tal-evalwazzjonijiet (d) l-azzjonijiet speċifiċi meħuda sabiex jippromwovu l-ugwaljanza bejn l-irġiel u n-nisa u biex jipprevjenu d-diskriminazzjoni, inkluż aċċessibbiltà għal persuni b'diżabbiltà, u l-arranġamenti implimentati biex tkun żgurata l-integrazzjoni tal-perspettiva tas-sessi fil-programm operazzjonali u fl-operazzjonijiet. (e) azzjonijiet meħuda biex jippromwovu l-iżvilupp sostenibbli; (f) ir-riżultati tal-informazzjoni u l-miżuri ta’ pubbliċità mwettqa taħt l-istrateġija tal-komunikazzjoni; (g) il-progress fl-implimentazzjoni tal-azzjonijiet fil-qasam tal-innovazzjoni soċjali, fejn xieraq; (h) l-involviment tal-imsieħba fl-implimentazzjoni, il-monitoraġġ u l-evalwazzjoni tal-programm ta’ kooperazzjoni. 4. Ir-rapporti annwali u finali ta’ implimentazzjoni għandhom jiġu mfassla skont mudelli adottati mill-Kummissjoni permezz ta’ atti ta’ implimentazzjoni. Dawn l-atti ta’ implimentazzjoni għandhom jiġu adottati skont il-proċedura konsultattiva msemmija fl-Artikolu 30(2). Artikolu 14 Reviżjoni annwali Fejn laqgħa annwali ta' reviżjoni ma tkunx organizzata f'konformità mal-Artikolu 45(3) tar-Regolament (UE) Nru […]/2012 [CPR], ir-reviżjoni annwali tista' ssir bil-miktub. Artikolu 15 Indikaturi għall-għan ta’ kooperazzjoni territorjali Ewropea Fejn ikun rilevanti għandhom jintużaw indikaturi komuni kif stabbilit fl-Anness ta’ dan ir-Regolament skont l-Artikolu 24(3) tar-Regolament (UE) Nru [...]/2012 [CPR]. Il-linji bażi tagħhom għandhom jiġu stabbiliti fil-livell ta’ żero u l-miri kumulattivi għandhom jiġu fissati għas-sena 2022. Għall-indikaturi tal-eżitu speċifiċi għal programm, il-linji bażi għandhom jiġu stabbiliti fil-livell ta’ żero u l-miri kumulattivi għandhom jiġu fissati għas-sena 2022. Għall-indikaturi tar-riżultati speċifiċi għal programm, il-linji bażi għandhom jiġu stabbiliti bl-użu tad-dejta l-iżjed reċenti disponibbli u l-miri għandhom jiġu fissati għall-2022, iżda jistgħu jiġu espressi f'termini kwantitattivi jew kwalitattivi. Artikolu 16 Assistenza teknika L-ammont tal-FEŻR allokat għall-assistenza teknika għandu jiġi limitat għal 6% tal-ammont totali allokat għal programm ta’ kooperazzjoni, iżda ma għandux ikun inqas minn EUR 1 500 000. KAPITOLU VI ELIĠIBBILTÀ Artikolu 17 Regoli ġenerali dwar l-eliġibbiltà tal-ispiża 1. Il-Kummissjoni għandha tingħata s-setgħa li tadotta atti delegati skont l-Artikolu 29 sabiex twaqqaf regoli speċifiċi addizzjonali dwar l-eliġibbiltà tan-nefqa għall-programmi ta’ kooperazzjoni. 2. Mingħajr ħsara għar-regoli dwar l-eliġibbiltà stabbiliti fi jew abbażi tal-Artikoli 55 sa 61 tar-Regolament (UE) Nru […]/2012 [CPR], ir-Regolament (UE) Nru […]/2012 [FEŻR] jew dan ir-Regolament, il-kumitat ta’ monitoraġġ għandu jistabbilixxi regoli dwar l-eliġibbiltà għall-programm ta’ kooperazzjoni b’mod ġenerali. 3. Għal kwistjonijiet mhux koperti mir-regoli dwar l-eliġibbiltà stabbiliti fi jew abbażi tal-Artikoli 55 sa 61 tar-Regolament (UE) Nru […]/2012 [CPR], ir-Regolament (UE) Nru […]/2012 [FEŻR] jew dan ir-Regolament jew mill-kumitat ta’ monitoraġġ, ir-regoli nazzjonali tal-pajjiż fejn issir in-nefqa għandhom japplikaw. Artikolu 18 Kostijiet tal-persunal Il-kostijiet tal-persunal ta’ operazzjoni jistgħu jiġu kkalkulati bħala rata fissa li tista’ tasal sa 15 % tal-kostijiet diretti minbarra l-kostijiet tal-persunal ta’ dik l-operazzjoni. Artikolu 19 L-eliġibbiltà ta’ operazzjonijiet fil-programmi ta’ kooperazzjoni skont il-post 1. L-operazzjonijiet taħt il-programmi ta’ kooperazzjoni, soġġetti għad-derogi msemmija fil-paragrafi 2 u 3, għandhom jitqiegħdu fil-parti taż-żona tal-programm li tinkludi t-territorju tal-Unjoni (il-‘parti tal-Unjoni taż-żona tal-programm’). 2. L-awtorità ta’ ġestjoni tista’ taċcetta li operazzjoni sħiħa jew parti minnha tiġi implimentata barra l-parti tal-Unjoni taż-żona tal-programm, bil-kundizzjoni li l-kundizzjonijiet kollha li ġejjin jiġu sodisfatti: (a) l-operazzjoni tkun għall-benefiċċju taż-żona tal-programm; (b) l-ammont totali allokat taħt il-programm ta’ kooperazzjoni lill-operazzjonijiet li jkunu jinsabu barra l-parti tal-Unjoni taż-żona tal-programm ma jaqbiżx l-20 % tal-appoġġ mill-FEŻR fil-livell tal-programm, jew it-30 % fil-każ ta' programmi ta' kooperazzjoni li għalihom il-parti tal-Unjoni tal-programm tkun tikkonsisti mir-reġjuni l-aktar imbiegħda; (c) l-obbligi tal-awtoritajiet ta’ ġestjoni u tal-awditjar fir-rigward tal-ġestjoni, il-kontroll u l-awditjar għal dak li jikkonċerna l-operazzjoni jintlaħqu mill-awtoritajiet tal-programm ta’ kooperazzjoni jew huma jidħlu fi ftehimiet ma’ awtoritajiet fl-Istat Membru jew fil-pajjiż jew teritorju terz li fih l-operazzjoni hija implimentata sakemm l-obbligi relatati mal-ġestjoni, l-kontroll u l-awditjar li jikkonċernaw l-operazzjoni jkunu sodisfatti. 3. Għal operazzjonijiet li jikkonċernaw attivitajiet promozzjonali u l-bini ta’ kapaċitajiet, nefqa tista’ ssir barra mill-parti tal-Unjoni taż-żona tal-programm sakemm jintlaħqu l-kundizzjonijiet fil-paragrafi 2(a) u 2(c). KAPITOLU VII ĠESTJONI, KONTROLL U AKKREDITAZZJONI Artikolu 20 Deżinjazzjoni tal-awtoritajiet 1. Għall-finijiet tal-Artikoli 113(1) u (2) tar-Regolament (UE) Nru […]/2012 [CPR], l-Istati Membri li jkunu qegħdin jipparteċipaw fi programm għandhom jaħtru awtorità ta’ ġestjoni unika u, għall-finijiet tal-Artikolu 113(4) ta' dak ir-Regolament, awtorità tal-awditjar unika, li għandhom ikunu jinsabu fl-istess Stat Membru. 2. L-awtorità ta’ ġestjoni għandha tirċievi l-ħlasijiet mill-Kummissjoni u għandha tagħmel ħlasijiet lill-benefiċjarju ewlieni skont l-Artikolu 122 tar-Regolament (UE) Nru […]/2012 [CPR]. Artikolu 21 Raggruppament Ewropew ta’ kooperazzjoni territorjali L-Istati Membri li jkunu qegħdin jipparteċipaw fi programm ta’ kooperazzjoni jistgħu jużaw REKT bl-għan li jagħmlu r-raggruppament responsabbli għall-ġestjoni tal-programm ta’ kooperazzjoni jew parti minnu, notevolment billi jagħtuh ir-responsabbiltajiet ta’ awtorità ta’ ġestjoni. Artikolu 22 Funzjonijiet tal-awtorità ta’ ġestjoni 1. L-awtorità ta’ ġestjoni ta’ programm ta’ kooperazzjoni għandha twettaq il-funzjonijiet tal-awtorità ta’ ġestjoni u tal-awtorità ta’ ċertifikazzjoni stabbiliti fl-Artikoli 114 u 115 tar-Regolament (UE) Nru […]/2012 [CPR]. 2. L-awtorità ta’ ġestjoni, wara konsultazzjoni mal-Istati Membri u kwalunkwe pajjiż terz li jkun qiegħed jipparteċipa fi programm ta’ kooperazzjoni, għandha twaqqaf segretarjat konġunt. Is-segretarjat konġunt għandu jassisti lill-awtorità ta’ ġestjoni u lill-kumitat ta’ monitoraġġ fit-twettiq tal-funzjonijiet rispettivi tagħhom. Is-segretarjat konġunt għandu jipprovdi wkoll informazzjoni lill-benefiċjarji potenzjali dwar l-opportunitajiet ta’ finanzjament taħt programmi ta’ kooperazzjoni u għandu jassisiti lill-benefiċjarji fl-implimentazzjoni tal-operazzjonijiet. 3. Il-verifiki skont l-Artikolu 114(4)(a) tar-Regolament (UE) Nru […]/2012 [CPR] għandhom jitwettqu mill-awtorità ta’ ġestjoni għaż-żona kollha tal-programm fejn l-awtorità ta’ ġestjoni hija REKT. 4. Fejn l-awtorità ta’ ġestjoni ma tkunx tista’ twettaq verifiki taħt l-Artikolu 114(4)(a) tar-Regolament (UE) Nru […]/2012 [CPR] madwar iż-żona kollha tal-programm, kull Stat Membru jew pajjiż terz għandu jiddeżinja l-korp jew il-persuna responsabbli għat-twettiq ta’ verifiki bħal dawn fir-rigward tal-benefiċjarji fuq it-territorju tiegħu (‘kontrollur(i)’). Dawk il-kontrolluri għandhom, fejn possibbli, ikunu l-istess korpi responsabbli għat-twettiq ta’ verifiki bħal dawn għall-programmi operazzjonali taħt l-għan ta' Investiment għat-tkabbir u l-impjiegi jew, fil-każ ta' pajjiżi terzi, għat-twettiq ta’ verifiki kumparabbli skont l-istrumenti ta' politika esterna tal-Unjoni. Kull Stat Membru jew pajjiż terz għandu jkun responsabbli għall-verifiki mwettqa fit-territorju tiegħu. 5. Fejn il-provvista ta’ prodotti jew servizzi kofinanzjati tkun tista’ tiġi verifikata biss fir-rigward ta’ operazzjoni sħiħa, il-verifika għandha titwettaq mill-awtorità ta’ ġestjoni jew mill-kontrollur tal-Istat Mambru fejn ikun jinsab il-benefiċjarju ewlieni. Artikolu 23 Funzjonijiet tal-awtorità tal-awditjar 1. L-Istati Membri u l-pajjiżi terzi li jkunu qegħdin jipparteċipaw fi programm ta’ kooperazzjoni jistgħu jiddeċiedu li l-awtorità tal-awditjar tiġi awtorizzata li twettaq direttament il-funzjonijiet ipprovduti fl-Artikolu 116 tar-Regolament (UE) Nru […]/2012 [CPR] madwar it-territorju kollu kopert minn programm ta’ kooperazzjoni. Għandhom jispeċifikaw meta awtorità tal-awditjar għandha tiġi akkumpanjata minn awditur ta’ Stat Membru jew pajjiż terz. They shall specify when the audit authority shall be accompanied by an auditor of a Member State or a third country. 2. Fejn l-awtorità tal-awditjar ma jkollhiex l-awtorizzazzjoni msemmija fil-paragrafu 1, għandha tiġi assistita minn grupp ta' awdituri magħmul minn rappreżentant minn kull Stat Membru jew pajjiż terz li jkunu qegħdin jipparteċipaw fil-programm ta' kooperazzjoni u jkunu qegħdin iwettqu l-funzjonijiet ipprovduti fl-Artikolu 116 tar-Regolament (UE) Nru [...]/2012 [CPR]. Kull rappreżentant għandu jkun responsabbli li jipprovdi l-elementi fattwali dwar in-nefqa fit-territorju tiegħu li tkun meħtieġa mill-awtorità tal-awditjar sabiex twettaq il-valutazzjoni tagħha. Il-grupp ta’ awdituri għandu jitwaqqaf l-iktar tard fi żmien tliet xhur mid-deċiżjoni li tapprova l-programm ta’ kooperazzjoni. Għandu jfassal ir-regoli ta’ proċedura tiegħu stess u jkun presedut mill-awtorità tal-awditjar għall-programm ta’ kooperazzjoni. 3. L-awdituri għandhom ikunu funzjonalment indipendenti mill-kontrolluri li jwettqu verifiki taħt l-Artikolu 22. Artikolu 24 Akkreditazzjoni L-awtorità ta’ ġestjoni għandha tiġi akkreditata mill-korp tal-akkreditazzjoni tal-Istat Membru li fih tkun tinsab l-awtorità ta’ ġestjoni. KAPITOLU VIII ĠESTJONI FINANZJARJA Artikolu 25 Impenji baġitarji, ħlasijiet u rkupri 1. L-appoġġ mill-FEŻR lill-programmi ta’ kooperazzjoni għandu jitħallas f’kont uniku mingħajr l-ebda subkontijiet nazzjonali. 2. L-awtorità ta’ ġestjoni għandha tiżgura li kwalunkwe ammont imħallas bħala riżultat ta’ irregolarità jkun irkuprat mill-benefiċjarju ewlieni jew uniku. Il-benefiċjarji għandhom iħallsu lura lill-benefiċjarju ewlieni kwalunkwe ammont li ma kellux jitħallas. 3. Jekk il-benefiċjarju ewlieni ma jirnexxielux jiggarantixxi l-ħlas lura minn benefiċjarji oħra jew jekk l-awtorità ta’ ġestjoni ma jirnexxilhiex tiggarantixxi l-ħlas lura mill-benefiċjarju ewlieni jew uniku, l-Istat Membru jew il-pajjiż terz li fit-territorju tiegħu il-benefiċjarju ewlieni jew uniku jkun jinsab jew, fil-każ ta’ REKT, ikun irreġistrat għandu jirrimborsa lill-awtorità ta’ ġestjoni l-ammont li ma kellux jitħallas lil dak il-benefiċjarju. L-awtorità ta’ ġestjoni għandha tkun responsabbli għar-rimborż tal-ammonti kkonċernati lill-baġit ġenerali tal-Unjoni, skont it-tqassim tar-responsabbiltajiet fost l-Istati Membri parteċipanti kif stabbilit fil-programm ta’ kooperazzjoni. Artikolu 26 Użu tal-euro Permezz ta’ deroga mill-Artikolu 123 tar-Regolament (UE) Nru […]/2012 [CPR], in-nefqa magħmula f’valuta oħra li ma tkunx l-euro għandha tiġi konvertita f’euro mill-benefiċjarji fix-xahar li waqtu tkun saret in-nefqa. Il-konverżjoni għandha tiġi verifikata mill-awtorità ta’ ġestjoni jew mill-kontrollur fl-Istat Membru jew fil-pajjiż terz li fih ikun jinsab il-benefiċjarju. Artikolu 27 Diżimpenn B'deroga mill-ewwel subparagrafu tal-Artikolu 127(1), iżda mingħajr ħsara għall-Artikolu127(4) tar-Regolament (UE) Nru […]/2012 [CPR], il-Kummissjoni għandha tiddiżimpenja kwalunkwe parti mill-ammont ikkalkolat skont it-tieni subparagrafu ta' dak l-Artikolu fi programm ta' kooperazzjoni li ma ntużatx għall-ħlas tal-prefinanzjament inizjali u annwali, ħlasijiet, interim u l-bilanċ annwali sal-31 ta' Diċembru tat-tielet sena finanzjarja wara is-sena tal-impenn tal-baġit taħt il-programm ta' kooperazzjoni jew li għaliha ma tkunx intbagħtet applikazzjoni għall-ħlas skont l-Artikolu 126(1) tar-Regolament (UE) Nru […]/2012 [CPR]. Artikolu 28 Parteċipazzjoni tal-pajjiżi terzi Għandhom jiġu stabbiliti regoli dettaljati dwar il-ġestjoni finanzjarja kif ukoll il-programmazzjoni, il-monitoraġġ, l-evalwazzjoni u l-kontroll tal-parteċipazzjoni ta’ pajjiżi terzi fi programmi ta’ kooperazzjoni transnazzjonali u interreġjonali kif imsemmi fl-Artikolu 3(4), it-tieni subparagrafu, u (5) fil-programm ta’ kooperazzjoni rilevanti u/jew il-ftehim ta’ finanzjament rilevanti bejn il-Kummissjoni, kull wieħed mill-pajjiżi terzi u l-Istat Membru li fih ikun hemm l-awtorità ta’ ġestjoni tal-programm ta’ kooperazzjoni rilevanti, kif xieraq. KAPITOLU X DISPOŻIZZJONIJIET FINALI Artikolu 29 Eżerċizzju tad-delega 1. Is-setgħa għall-adozzjoni ta' atti delegati tingħata lill-Kummissjoni soġġetta għall-kundizzjonijiet stabbiliti f'dan l-Artikolu. 2. Is-setgħa għall-adozzjoni ta' atti delegati msemmija fl-Artikolu 17(1) għandha tingħata lill-Kummissjoni għal perjodu ta’ żmien indeterminat mid-data tad-dħul fis-seħħ ta’ dan ir-Regolament. 3. Id-delega tas-setgħa msemmija fl-Artikolu 17(1) tista’ tiġi revokata fi kwalunkwe żmien mill-Parlament Ewropew jew mill-Kunsill. Deċiżjoni għal revoka għandha ttemm id-delega tas-setgħa speċifikata f’dik id-deċiżjoni. Għandha tidħol fis-seħħ fil-jum wara l-pubblikazzjoni tad-deċiżjoni f’Il-Ġurnal Uffiċjali tal-Unjoni Ewropea jew f’data iktar tard speċifikata fih. Ma għandha taffettwa l-validità tal-ebda att delegat li diġà jkun fis-seħħ. 4. Hekk kif tadotta att delegat, il-Kummissjoni għandha tinnotifikah b’mod simultanju lill-Parlament Ewropew u lill-Kunsill. 5. Att delegat adottat skont l-Artikolu 17(1) għandu jidħol fis-seħħ biss jekk ma tkun ġiet espressa l-ebda oġġezzjoni jew mill-Parlament Ewropew jew inkella mill-Kunsill f'perjodu ta' xahrejn min-notifika tal-att lill-Parlament Ewropew u lill-Kunsill jew jekk, qabel ma jiskadi dak il-perjodu, kemm il-Parlament Ewropew kif ukoll il-Kunsill ikunu għarrfu lill-Kummissjoni li huma ma jkunux se joġġezzjonaw. Dak il-perjodu għandu jiġi estiż b’xahrejn fuq inizjattiva tal-Parlament Ewropew jew tal-Kunsill. Artikolu 30 Proċedura tal-kumitat 1. Il-Kummissjoni għandha tiġi assistita mill-Kumitat ta’ Koordinazzjoni tal-Fondi. Il-kumitat għandu jkun kumitat skont ir-Regolament (UE) Nru 182/2011. 2. Fejn issir referenza għal dan il-paragrafu, għandu japplika l-Artikolu 4 tar-Regolament (UE) Nru 182/2011. 3. Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011. Artikolu 31 Dispożizzjonijiet tranżitorji 1. Għal dak li jirrigwarda l-objettiv ta’ kooperazzjoni territorjali Ewropea, dan ir-Regolament ma għandu jaffettwa la l-kontinwazzjoni u lanqas il-modifika, inkluż it-tħassir totali jew parzjali, ta' appoġġ approvat mill-Kummissjoni fuq il-bażi tar-Regolament tal-Kunsill (KE) Nru 1080/2006 jew kwalunkwe leġiżlazzjoni oħra li tapplika għal dik l-assistenza fil-31 ta' Diċembru 2013, li konsegwentement għandhom japplikaw minn hemm 'il quddiem għal dik l-assistenza jew il-proġetti kkonċernati sal-għeluq tagħhom. 2. L-applikazzjonijiet li jikkonċernaw l-objettiv ta’ kooperazzjoni territorjali Ewropea fil-perjodu 2007-2013 sabiex jiġi riċevut appoġġ taħt ir-Regolament (KE) Nru 1080/2006 qabel l-1 ta’ Jannar 2014 għandhom jibqgħu validi. Artikolu 32 Reviżjoni Il-Parlament Ewropew u l-Kunsill għandhom jirrevedu dan ir-Regolament sal-31 ta' Diċembru 2022 skont l-Artikolu 178 tat-Trattat. Artikolu 33 Dħul fis-seħħ Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President ANNESS Indikaturi komuni għall-għan ta’ kooperazzjoni territorjali Ewropea (imsemmija fl-Artikolu 15) || || UNITÀ || ISEM || || Investiment produttiv || || || || || impriżi || Numru ta’ impriżi li jirċievu għotjiet || || || impriżi || Numru ta’ impriżi li jirċievu appoġġ finanzjarju minbarra għotjiet || || || impriżi || Numru ta’ impriżi li jirċievu appoġġ mhux finanzjarju || || || impriżi || Numru ta’ impriżi ġodda appoġġjati || || || EUR || Investiment privat li jkun daqs l-appoġġ pubbliku lil SMEs (għotjiet) || || || EUR || Investiment privat li jkun daqs l-appoġġ pubbliku lil SMEs (mhux għotjiet) || || || ekwivalenti għal full-time || Numru ta’ impjiegi maħluqa f’SMEs mgħejjuna || || Turiżmu || żjarat || Numru ta’ żjarat f’attrazzjonijiet appoġġjati || || Infrastruttura tal-ICT || persuni || Popolazzjoni koperta minn aċċess għall-‘broadband’ ta’ mill-inqas 30 Mbps || || Trasport || || || || Ferrovija || km || Tul totali ta' linja ferrovjarja ġdida || || || || li minnhom: TEN-T || || || km || Tul totali ta’ linja ferrovjarja mibnija mill-ġdid jew imtejba || || || li minnhom: TEN-T || || Toroq || km || Tul totali ta’ toroq mibnija ġodda || || || || li minnhom: TEN-T || || km || Tul totali ta’ toroq mibnija mill-ġdid jew imtejba || || || li minnhom: TEN-T || || Trasport urban || żjarat ta’ passiġġieri || Żieda fiż-żjarat ta’ passiġġieri bl-użu ta’ servizz ta’ trasport urban appoġġjat || || Passaġġi fuq l-ilma intern || tunnellata-km || Żieda fil-merkanzija trasportata fuq passaġġi fuq l-ilma intern imtejba. || || Ambjent || || || || Skart solidu || tunnellati || Kapaċità addizzjonali ta’ riċiklaġġ tal-iskart || || Provvista ta’ ilma || persuni || Popolazzjoni addizzjonali servita bi provvista mtejba ta’ ilma || || || m3 || Stima ta’ tnaqqis ta’ tnixxija f’netwerk tat-tqassim tal-ilma || || Trattament tal-ilma tal-iskart || ekwivalenti ta’ popolazzjoni || Popolazzjoni addizzjonali servita bi trattament imtejjeb ta'ilma tal-iskart || || Prevenzjoni u ġestjoni tar-riskji || persuni || Popolazzjoni li tibbenefika minn miżuri għall-ħarsien kontra l-għargħar || || || persuni || Popolazzjoni li tibbenefika minn protezzjoni kontra n-nirien fil-foresti u miżuri oħra ta’ protezzjoni || || Riabilitazzjoni tal-art || ettari || Erja totali tal-wiċċ ta’ art riabilitata || || Issiġillar tal-ħamrija || ettari || Bidla fl-art issiġġillata minħabba żvilupp || || Natura u bijodiversità || ettari || Erja tas-superfiċje tal-ħabitats fi status aħjar ta' konservazzjoni. || || Riċerka, innovazzjoni || || || || || Persuni || Numru ta' persunal/riċerkaturi tar-R&Ż li qed jaħdmu f'infrastrutturi għar-riċerka mibnijin ġodda jew mgħammra mill-ġdid || || || Intrapriżi || Numru ta' intrapriżi li qed jikkoperaw mal-istituzzjonijiet assistiti ta' riċerka || || || Ekwivalenti għal full-time || Numru ta' karigi għal persunal/riċerkaturi tar-R&Ż maħluqa fl-entitajiet megħjuna || || || EUR || Investiment privat li jkun daqs l-appoġġ pubbliku fl-innovazzjoni jew proġetti R&Ż || || || Intrapriżi || Numru ta’ intrapriżi li introduċew prodotti ġodda jew imtejba b'mod sinifikanti, ġodda għas-suq bħala riżultat ta’ innovazzjoni jew proġetti ta' R&Ż appoġġjati || || || Intrapriżi || Numru ta’ intrapriżi li introduċew prodotti ġodda jew imtejba b'mod sinifikanti, ġodda għall-impriża bħala riżultat ta’ innovazzjoni jew proġetti ta' R&Ż appoġġjati || || Eneġija u tibdil fil-klima || || || || Sorsi ta’ enerġija rinnovabbli || MW || Kapaċità addizzjonali ta’ produzzjoni ta’ enerġija rinnovabbli || || Effiċjenza enerġetika || unitajiet domestiċi || Numru ta’ unitajiet domestiċi bi klassifikazzjoni mtejba tal-konsum enerġetiku || || || kWh/sena || Tnaqqis fil-konsum ta’ enerġija primarja tal-bini pubbliku || || utenti || Numru ta’ utenti addizzjonali tal-enerġija konnessi ma’ grilji intelliġenti || Tnaqqis tal-gassijiet serra || tunnellati ta’ CO2eq || Stima tat-tnaqqis tal-gassijiet serra f’ekwivalenti ta’ CO2 || || Infrastruttura soċjali || || || || Kura tat-tfal u edukazzjoni || persuni || Kapaċità tas-servizz tal-kura tat-tfal jew infrastruttura tal-edukazzjoni appoġġjati || || Kura || persuni || Kapaċità tas-servizzi tas-saħħa appoġġjati || || Djar || unitajiet domestiċi || Numru ta’ unitajiet domestiċi li jibbenefikaw minn kundizzjonijiet imtejba ta’ djar || || Turiżmu || żjarat || Numru ta’ żjarat lejn attrazzjoni appoġġjata || || Wirt kulturali || żjarat || Numru ta’ żjarat lejn postijiet appoġġjata || || Żvilupp urban || Persuni || Popolazzjoni li tgħix f’żoni bi strateġiji integrati ta’ żvilupp urban || || || metri kwadri || Spazju miftuħ ġdid f’żoni urbani || || || metri kwadri || Bini ġdid pubbliku jew kummerċjali f’żoni urbani || || || metri kwadri || Djar ġodda f’żoni urbani || Suq tax-Xogħol u Taħriġ[22] || || || || persuni || Numru ta' parteċipanti f'inizjattivi ta' mobbiltà transkonfinali || || persuni || Numru ta' parteċipanti f'inizjattivi konġunti lokali ta' impjieg u taħriġ konġunt || || persuni || Numru ta’ parteċipanti fi proġetti li jippromwovu l-ugwaljanza bejn is-sessi, l-opportunitajiet indaqs u l-inklużjoni soċjali minn konfini għall-ieħor || || persuni || Numru ta’ parteċipanti fi skemi konġunti ta’ edukazzjoni u taħriġ għall-appoġġ tal-impjieg taż-żagħżagħ, opportunitajiet edukattivi u edukazzjoni għolja u vokazzjonali minn konfini għall-ieħor || Kapaċtà Istituzzjonali u Amministrazzjoni || || || || numru || Numru ta’ proġetti li jippromwovu l-kooperazzjoni legali u amministrattiva u l-kooperazzjoni bejn iċ-ċittadini u l-istituzzjonijiet || || numru || Numru ta’ proġetti żviluppati u implimentati għall-appoġġ tal-implimentazzjoni ta’ strateġiji makroreġjonali u dawk tal-baċini marittimi || || numru || Numru ta’ proġetti fil-kooperazzjoni interreġjonali żviluppati sabiex tissaħħaħ l-effettività tal-politika ta’ koeżjoni || || numru || Numru ta’ proġetti fil-kooperazzjoni interreġjonali żviluppati u implimentati sabiex tissaħħaħ l-effettività tal-politika ta’ koeżjoni || [1] “Riżultati tal-konsultazzjoni pubblika dwar il-konklużjonijiet tal-ħames rapport dwar il-koeżjoni ekonomika, soċjali u territorjali fi Brussell”, Dokument ta’ Ħidma tal-Persunal tal-Kummissjoni, SEC(2011) 590 finali, 13.5.2011. [2] "INTERREG III Inizjattiva Komunitarja (2000-2006) Evalwazzjoni Ex Post", minn Panteia and Partners, Mejju 2010. [3] "Rapport dwar l-Objettiv 3: sfida għall-kooperazzjoni territorjali – l-aġenda futura tal-kooperazzjoni transkonfinali, transnazzjonali u interreġjonali (2010/2155(INI))", adoddat fit-23 ta’ Ġunju 2011. [4] “Riżultati tal-konsultazzjoni pubblika dwar il-konklużjonijiet tal-ħames rapport dwar il-koeżjoni ekonomika, soċjali u territorjali fi Brussell”, Dokument ta’ Ħidma tal-Persunal tal-Kummissjoni, SEC(2011) 590 finali, 13.5.2011. [5] Kontribuzzjonijiet minn FR, HU, AT, MT, IT, ES, RO. [6] "INTERREG III Inizjattiva Komunitarja (2000-2006) Evalwazzjoni Ex Post", minn Panteia and Partners, Mejju 2010, p. 3, 4. [7] "INTERREG III Inizjattiva Komunitarja (2000-2006) Evalwazzjoni Ex Post", minn Panteia and Partners, Mejju 2010, p.9. [8] “Grupp ta’ Livell Għoli li jirrifletti fuq il-politika ta’ koeżjoni tal-ġejjieni – rapport tar-raba’ laqgħa – 25-26 Marzu 2010”, p.2. [9] “Grupp ta’ Livell Għoli li jirrifletti fuq il-politika ta’ koeżjoni tal-ġejjieni – rapport tal-Ħames laqgħa – 7-8 ta’ Ġunju 2010”, p.6 [10] "Rapport dwar l-Objettiv 3: sfida għall-kooperazzjoni territorjali – l-aġenda futura tal-kooperazzjoni transkonfinali, transnazzjonali u interreġjonali (2010/2155(INI))", adoddat fit-23 ta’ Ġunju 2011. [11] Il-Komunikazzjoni "Strateġija tal-Unjoni Ewropea għar-Reġjun tal-Baħar Baltiku”, COM (2009) 248, 10.6.2009 u l-Komunikazzjoni “Strateġija tal-Unjoni Ewropea għar-Reġjun tad-Danubju”, Brussell, 8.12.2010, COM(2010) 715. [12] ĠU C , , p. . [13] ĠU C , , p. . [14] ĠU L , , p. . [15] Ara l-paġna yy tal-Ġurnal Uffiċjali [16] ĠU L 154, 21.6.2003, p. 1. [17] ĠU L. [18] ĠU L. [19] Il-Komunikazzjoni mill-Kummissjoni: Ewropa 2020 – Starteġija għal żvilupp intelliġenti, sostenibbli u inklużiv, COM(2010) 2020 finali, 3.3.2010. [20] ĠU L 210, 31.7.2006, p. 19. [21] ĠU L 55, 28.2.2011, p. 13. [22] Fejn rilevanti, l-informazzjoni dwar il-parteċipanti għandha tinqasam skont l-istatus tagħhom fis-suq tax-xogħol, li jindika jekk humiex "impjegati", jew "qiegħda", "qiegħda għal tul ta' żmien", "inattivi" jew "inattivi u mhux jipparteċipaw f'edukazzjoni jew taħriġ".